Ҳожимуқон Мунайтпасов юбилей тадбирлари бошланди - Номадлар,Турклар,Қозоқ одатлари ва анъаналари,Қозоғистон табиати\nҲожимуқон Мунайтпасов юбилей тадбирлари бошланди\n#Ҳожимуқон Мунайтпасов #Қозоғистон #қозоқ полвони #Спорт #чемпион\n- Илк қозоқ профессионал полвони, бир неча марта дунё чемпиони, 54 мамлакатда курашиб, 48 та медаль олган Ҳожимуқон Мунайтпасов 150 ёшда. Ушбу юбилей шарафига мамлакат бўйлаб турли-туман тадбирлар ташкил этилмоқда.\nБу ёш курашчилар – янги авлод вакиллари эса буюк қозоқ ботири Ҳожимуқон каби ўз юрти довруғини дунёга ёйиш, жаҳон шоҳсупаларига кўтарилишни орзу қилади. Бугунги полвонлар орасида йигитлар ҳам, қизлар ҳам бор. Асилай Ташменова 6 ёшидан кураш билан шуғулланиб, маҳоратини чархлаб келаётган спортчи.\nАСИЛАЙ ТАШМЕТОВА, ДЗЮДО БЎЙИЧА СПОРТ УСТАЛИГИГА НОМЗОД:\n- Ёшлар биринчилиги ғолиби бўлганман. Мунайтпасов номли коллеж-интернатнинг биринчи курсида ўқийман. Ҳозир биринчиликка тайёрланяпман. Олтин медаль олишдан умидворман. Осиё ва Олимпиада ўйинларида буюк курашчи Ҳожимуқон Мунайтпасов каби ғалабага эришишни орзу қиламан.\nҚозоқ полвонининг кучи ҳақида ҳаётлигида ҳам турли афсоналар юрган. Циркда ишлагани учун курашчи турли куч усулларидан фойдаланган. Замондош паҳлавонлар ҳам буни намойиш этади: тақа букади, михдан тугун тугади.\nТИМУР СИПАТАЕВ, ҚОЗОҒИСТОННИНГ 5 КАРРА РЕКОРДЧИСИ:\n- Аввал бобомиз Ҳожимуқон каби Франция, Германия, Тюмень ва Қўқонда бўлган турли беллашувларда қатнашганман. У буюк паҳлавон бўлиши билан бирга мамлакат, миллат шарафи эди. Мустақиллигимиз пойдеворини тиклаганлардан бўлган. Халқимиз вакиллари халқаро мусобақаларда мовий байроғи билан чиқиши, ғалабага эришиши учун жасорат кўрсатган.\nТаниқли қозоқ полвони хотирасига мамлакат бўйлаб турли кўргазмали спорт тадбирлари ўтказилади. Ҳожимуқон издошлари гилам устида куч синашиш билан бир вақтда, ўтмиш полвонлар анъаналарини тиклаш зарурлигига эътибор қаратади.\n- Биз ёшларни нафақат республика, балки халқаро даражадаги мусобақаларга тайёрлаймиз. Улар сафида классик кураш, қозоқча кураш, эркин кураш ва бошқа спорт турлари усталари бор.\nТаъкидлаш лозимки, Ҳожимуқон Мунайтпасов чаққон ва уқувли паҳлавон курашчи бўлган. Айни вақтда у дўмбирани сайратиб чалган, қўшиқ айтган. Шунинг учун унинг шарафига спорт тадбирлари билан бир қаторда оммавий маданий тадбирлар ҳам ташкил қилинди.\n«Е-Salyq Azamat» иловасининг янги имкониятлари\nCOVID-19: «Пойтахт қизил зона»дан чиқди


"Бухоро" - "Пахтакор" учрашувига оид маълумотлар\n14 июнь, 2019, 16:24 252\n"Пахтакор" Суперлига 11-турида "Бухоро" меҳмони бўлади\nСуперлиганинг 11-турида "Пахтакор" Бухорода "Бухоро" меҳмони бўлади. Ушбу ўйин олдидан "Пахтакор" клуби матбуот хизмати маълумотларни тақдим этди.\n"Бухоро" юқори лигада энг кўп ўйнаган жамоалардан бири саналади. Шу сабабли "шерлар" мазкур клубга қарши чемпионатлар доирасида 54 бор майдонга тушишган. Уларнинг 38 тасида тошкентликлар зафар қучиб, 9 тасида дуранг ўйнаган. 7 беллашувда бухороликларнинг қўли баланд келган. "Пахтакор" "Бухоро" дарвозасини 117 бор ишғол қилиб, 38 гол ўтказиб юборган.\nБухородаги 27 беллашувда "Пахтакор" 14 ғалаба, 7 дуранг ва 7 мағлубиятни қайд этган. Энг йирик ғалаба 2005 йил кузатилган. Ўшанда "шерлар" рақиб устидан 8:0 ҳисобида ғалабага эришишган. Ўтган мавсум иккинчи босқичида пойтахтликлар мезбонларни 6:2 ҳисобида доғда қолдирган.\n"Бухоро" ва "Пахтакор" ўртасидаги учрашув 16 июнь, якшанба куни "Бухоро" стадионида 20:00да бошланади.\nЭнди "Бухоро"ни ҳам россиялик мутахассис бошқаради


Янги йилнинг 35 метр узунликдаги асосий арчаси қад ростлади (фото) - Darakchi\nЖАМИЯТ 10.12.2018, 20:10\nБайрамнинг асосий арчаси бу йил Мустақиллик шоҳ кўчаси – Ёшлар ижод саройи ёнидаги очиқ майдонда ўрнатилда.\nАрча 35 метр узунликда қад ростлади. Майдонда 8 метрли 4 та арча ҳам ўрнатилади, деб хабар бермоқда ЎзА.\nШунингдек, тантана ўтказиладиган ҳудудда 50 га яқин савдо шохобчаси, аркалар, ёритиш мосламалари, ранг-баранг чироқлар, турли аттракционлар жой эгаллаб, улар байрамнинг янада файзли, кўтаринки руҳда ўтишига хизмат қилади.\nҚашқадарёда ижара тўловининг энг кам ставкалари тасдиқланди\nСамарқанддаги Aшратхона мақбарасини испанияликлар меҳмонхонага айлантирадими? Расмийлар изоҳ берди\nБугун Зойир Мирзаев Тошкентда қашқадарёликлар билан учрашади


Азимжон Асқаров ҳозирча очлик эълон қилмайди\nАскаров қамоқхонада ҳам ижод қилмоқда.\nҚирғизистонда умрбод қамоққа ҳукм қилинган ўзбек миллатига мансуб ҳуқуқ фаоли Азимжон Асқаров очлик эълон қилиш ниятидан қайтди.\n“Мени умрбод қамоқ жазосига ҳукм қилиш билан Қирғизистон ҳукумати Қирғизистонда истиқомат қилувчи ўзбеклар ҳеч қандай қадр-қимматга эга эмаслигига ва ўзбеклар бахтли яшашга ҳақсиз эканига ишора қилди”, деб ёзади Азимжон Асқаров маҳаллий ва халқаро ҳуқуқни ҳимоя қилиш ташкилотларига йўллаган мурожатида.\nМаҳкум Азимжон Асқаров хатидан парча.\nАзимжон Асқаров мурожаатида, шунингдек, 2011 йилнинг 20 декабр куни Қирғизистон Олий суди томонидан ўзига умрбод қамоқ жазоси ҳукми ўқилишига норозилик сифатида шу йилнинг 10 январидан бошлаб очлик эълон қилишини ҳам билдирган.\nБироқ 10 январ куни Қирғизистон Омбудсмени Турсунбек Акун Асқаровни бу фикрдан қайтарганини маълум қилди:\n- Уни ниятидан қайтариш жуда қийин бўлди. Негаки, у киши “10 январдан бошлаб очлик эълон қиламан”, деб қаттиқ киришган экан. 9 январ куни менга: “Очлик эълон қиламан, жасадимни ёрмасдан фарзандларимга беринглар”, деб хат ёзибди. Мен бундан жуда ташвишландим. Қамоқхона бошлиғига телефон қилдим. Ўз ходимимни у ерга юбориб, телефон орқали ярим соатдан ортиқ гаплашгач, уни бу ниятидан қайтаришга муваффақ бўлдим, - деди Омбудсмен.\nАзимжон Асқаров 2010 йил июн воқеалари пайтида Бозорқўрғон туманида тартибсизликларни уюштирганликда ва милиция ходими Миқтибек Сулаймоновни ўлдирганликда айбланиб қўлга олинган эди. 2010 йилда унга нисбатан Бозорқўрғон туман суди ва кейинроқ Жалолобод вилоят суди бир умрлик қамоқ жазосини белгилаган. 2011 йилнинг 20 декабрида эса Қирғизистон Олий суди Азимжон Асқаров ишини кўриб чиқиб, унга нисбатан ўқилган ҳукмни ўзгартиришсиз қолдирган.\nАйни пайтда жабрланувчи тараф Олий суд ва қуйи инстанциялар ҳукмини адолатли бўлган, дея баҳоламоқда:\n- У, албатта, айбдор. Агар у қамоқдан чиқарилса, қўзғолон яна бошланади. Унинг шериклари Маматқодир, Қодиржон Ботиров уни қўллаб, молиявий кўмак бермоқда, - деди 2010 йил Бозоқўрғондаги тартибсизликлар чоғида ўлдирилган милиция ходими Миқтибек Сулаймоновнинг опаси Гулнура Жусупова.\nАзимжон Асқаров ҳозирда Бишкекдаги 47-қамоқхонада сақланмоқда. Унинг яқинлари Асқаров соғлиги кундан кун ёмонлашаётганини айтмоқдалар.\n8 январ кунига қадар Асқаров билан қамоқхонада 3 кунлик учрашувда бўлган ҳуқуқ фаолининг рафиқаси Хадича Асқарова Озодликка эрини бошқа хонага кўчиришларини сўраб қамоқхона раҳбариятига ариза ёзганини маълум қилди:\n- Аҳволи яхшимас, юраги оғрияпти, почкаси оғрияпти, оёғи, суяклари оғрияпти экан. Қўлимдан келганича массаж қилдим, кўнглини олишга ҳаракат қилдим. Оёғига мен бир нарса тўқиб берган эдим, уни кийибди, уни устидан шерст латта бойлаб олибди. Энди концлагер бўлибди-да. Мен илтимос қилиб, ариза ёзиб ташлаб келдим. Бизни аризани қандай қабул қилишади - билмайман, тепада бир хона бор экан, деворлари ғиштдан, ери пол экан. Тўртта темирни ичидан қочиб кетмайди, ўша ерга чиқариб қўйса ҳам бўлади-ю, - деди Хадича Асқарова.\nУ, шунингдек, турмуш ўртоғи очлик эълон қилишни вақтинча тўхтатганини ҳам маълум қилди:\n- Аъзимжон акангиз: “Мен мурожаатимни бердим. Улар менга “Иш ижобий томонга ўзгаради”, деб ваъда беришди, “Илтимос, сиз бу ишни қилманг, очлик эълон қилсангиз давлат учун яна бир қора доғ бўлади”, дейишди”, деди. Шунинг учун ҳам рози бўлиб, очликни вақтинча тўхтатибди, - деди Хадича Асқарова.\nАзимжон Асқаров 9 январ куни маҳаллий ва халқаро ҳуқуқни ҳимоя қилиш ташкилотларига йўллаган мактубида ўз яқинларига ҳам мурожаат қилиб, улардан агар қамоқхонада вафот этса, жасадини халқаро кузатувчилар назоратида ва учинчи давлатда тиббий текширувдан ўтказишни илтимос қилган.


Мен туғруқхонанинг туғиш бўлимида акушерка бўлиб ишлайман. Боламни уч ёшгача парваришлаш бўйича таътилим 10.06.2014 йилда тугайди. Менга аввалроқ ишга чиқишни таклиф қилишди, буни ҳозир жой борлигини, кейин мени бошқа бўлимга ўтказишлари мумкинлиги билан асослашди.\nҲозир соғлиғим ҳолати туфайли ишга чиқа олмайман, бироқ иш жойини ҳам йўқотишни хоҳламайман.\nТаътил тугаганидан кейин менга 6 йилдан ортиқ акушерка бўлиб ишлаган туғиш бўлимидаги аввалги иш жойимни беришлари шартми?\n– Ҳа, сизга аввалги иш жойини беришлари шарт.\nМеҳнат кодексининг (МК) 234-моддасига мувофиқ боласи 2 ёшга тўлгунга қадар болани парваришлаш учун берилган таътил тугаганидан кейин аёлга, унинг хоҳишига кўра, боласи 3 ёшга тўлгунга қадар болани парваришлаш учун иш ҳақи сақланмайдиган қўшимча таътил берилади. Болани парваришлаш таътиллари даврида иш жойи (лавозим) сақланади.\nБолани парваришлаш таътилидан тўлиқ ёки қисмларга бўлиб фойдаланиш мумкин, шу сабабли бундай таътил тугагунгача исталган вақтда ходима ишга чиқишга ҳақли, иш берувчи эса кўрсатилган таътилнинг бутун даврида унинг учун сақлаб келинган аввалги иш жойини бериши шарт.\nҚонун ҳужжатларида берилган таътил тугашига қадар ишга чиқиш хоҳиши ҳақида хабар қилиш муддати белгиланмаган. Бу иш жойи ходимага хабарномада кўрсатилган кунда ёки у бевосита ишга чиққан кунда берилиши кераклигини англатади.\nИш жойи (лавозими) сақланиши лозим бўлган ходимнинг ишда бўлмаган вақтига мўлжаллаб тузилган меҳнат шартномаси шу ходим ишга қайтган кундан эътиборан бекор қилинади (МКнинг 105-моддаси учинчи қисми).\nЮқорида айтилган талабларни бажармаслик меҳнат тўғрисидаги қонун ҳужжатларининг бузилиши сифатида баҳоланади ва Маъмурий жавобгарлик тўғрисидаги кодекснинг 49-моддасида назарда тутилган, мансабдор шахсларга энг кам иш ҳақининг 2 бараваридан 5 бараваригача миқдорда жарима солиш тарзидаги жавобгарликка сабаб бўлади.\nАгар сиз иш берувчи билан бевосита музокара юритганда ихтилофни мустақил равишда ёки ўз вакилингиз иштирокида ҳал эта олмасангиз, меҳнат тўғрисидаги қонун ҳужжатларининг ижроси устидан назоратни амалга оширувчи Давлат меҳнат ҳуқуқ инспекцияси ёки прокуратурага мурожаат қилишга ҳақлисиз.


Гвардиола кейинги мавсумдан бошлаб «Манчестер Сити» клубида ишлашга розилик берди\n«Бавария» клуби бош мураббийи Хосеп Гвардиола мавсум якунланганидан кейин «Манчестер Сити» клубини бошқаради.\nEl Mundo Deportivo нашри хабарига кўра, испаниялик 44 ёшли мутахассис инглизлар вакили Чики Бегиристайннинг таклифига ўз розилигини берган. Қайд этиш керакки, улар ўз вақтида Каталонияда бирга ишлашганди.\n«Бавария» клуби Гвардиолага шу мавсум охирида якунланадиган шартномани узайтиришни таклиф қилганди. Аммо у бу таклифни рад этган.\nЭслатиб ўтамиз, август ойида «Манчестер Сити» Мануэл Пеллегрини билан 2017 йилга қадар мўлжалланган янги шартнома имзолаганди.\nЎз навбатида, мюнхенликлар Гвардиоланинг ўрнига "Боруссия Д" жамоасининг собиқ бош мураббийи Юрген Клоппни олиб келиш ҳақида ўйламоқда. Лекин кейинги ҳафта ичида Клопп "Ливерпуль" бошқарувига келиши кутилаётгани ҳақида хабарлар пайдо бўлган.


Пайшанба, 24 Август 2017 12:45\nYenicag.Ru нинг “Анадолу” ахборот агентлигига таяниб хабар беришича, Доханинг ғанимлари гўё Қатарга ҳарбий хуруж тайёрланаётгандек тасаввур ҳосил қилдилар, бироқ минтақада тарангликни авж олдиришга уринишлар натижасиз қолди. Форс кўрфазидаги инқироздан энг кўп манфаат кўрган давлат АҚШ бўлди.\nСаудия Арабистони билан 380 млрд доллардан зиёд қийматга тенг шартномалар тузган Вашингтон инқирознинг дастлабки кунлариданоқ Ар-Риёдни ҳамда Қатар билан дипломатик муносабатларни узган минтақанинг қатор мамлакатларини қўллади. Бироқ Дональд Трампнинг “терроризмнинг энг юқори мақомда қўллаб-қувватланиши тўғрисидаги” баёнотидан сўнг Вашингтон ва Доха қиймати 12 млрд долларга тенг F-15 ҳарбий учоқларини сотиб олиш бўйича шартномани имзолади. Оқибатда АҚШнинг Қатарга нисбатан салбий позицияси ўзгара бошлади ва Доханинг ғанимлари “кузир қартасиз” қолдилар.\nТуркия ҳам минтақадаги тарангликни юмшатиш бўйича фаол ҳаракатларни амалга оширди. Анқара Дохага қўйилган чекловларни олиб ташлашга чақириб, Қатарга ҳаво йўллари орқали озиқ-овқат етказиб беришни йўлга қўйди.\nҚатар атрофида юзага келган инқироз бошланиши ҳамоно Туркия парламенти Доха билан 2016 йилда тузилган бешта шартномани ратификация қилди. Туркиянинг бу иши Қатарга нисбатан чекловларни қўллаб келаётган араб мамлакатларининг зардасини қайнатиб юборди.\nСаудия Арабистони, БАА, Баҳрайн ва Миср томонидан 22 июнь куни Қатарга нисбатан қўйилган 13 та талаблар рўйхатида Анқара билан ҳарбий ҳамкорликни тўхтатиш ҳамда Туркиянинг Дохадаги ҳарбий базасини йўқ қилиш тўғрисидаги банд ҳам бор эди.\nБироқ на Анқара ва на Доха чекинишни хаёлига келтирмади ҳамда бу ҳолат ғанимларни айни талабдан воз кечишга мажбур қилди. Оқибатда айнан Анқара Қатарнинг ғанимларини Доха ички ишларига ҳарбий аралашув ғоясидан воз кечишга мажбур қилди.\nНатижада инқироздан фақат АҚШ манфаат кўрди, Форс кўрфазидаги араб мамлакатлари зиёнда қолдилар.\nБаҳрайн, БАА, Саудия Арабистони, Миср, Яман, Ливиянинг муваққат ҳукумати, Мальдив Республикаси ва Маврикий Республикаси 5 июнь куни Қатар амирлигининг терроризм ва экстремистик мафкурани қўллаётгани, душманлик кайфиятидаги сиёсати ва араб давлатларининг ишларига аралашуви боис Доха билан дипломатик алоқаларни узаётганлари ҳақида эълон қилдилар.\nКейинроқ Мавритания ва Комор ороллари ҳамда Иордания ва Жибути дипломатик ваколатхоналари ўз мақомини пасайтириб уларга қўшилдилар.\nКўп ўтмай Саудия Арабистони, БАА, Миср ва Баҳрайн Дохага 13 талабдан иборат рўйхатни юбориб, санкциялар бекор қилиниши учун ушбу талабларни 10 кун муддатда бажариш шартини қўйдилар. Кейин муддат яна 48 соатга узайтирилди. Қатар бу талабларни бажариб бўлмайди деб туриб олди. Саудия Арабистони расмийлари 13 август куни Қатарга нисбатан чекловларни енгиллаштирди. Ар-Риёд Саудия Арабистони фуқароларига ва ширкатларига Қатардаги фаолиятни зудлик билан тўхтатиш талабидан воз кечди. Бундан ташқари, саудлар талабаларнинг кириш ва чиқишларига рухсатнома беришни қайта тиклади.\nУшбу бўлимдаги бошқа мақолалар: « Араблараро урушлар: замонавий дунёда араб мамлакатлари ўртасида бўлиб ўтган бешта йирик қуролли тўқнашув Араб дунёсидаги можаролар моҳияти: нефть ва триллионлар – сиёсатшунос фикри »


Қарини қамоқда сақла\nЖамият ва қонуннинг бугунги меҳмонлари ҳам вақтларини шундай сўлим чойхоналарда ўтказиши мумкин эди.\nНима учун ҳукмдор “қора”ни “оқ” деса, кўпчилик бош ирғаб “Ҳа, оқ”, деб қўшилаверадию орадан бир кишигина чиқиб (чиқса!) “Йўқ, оқ эмас, қора, чунки у – аслида, қора!” деб туриб олади?\nКўпчиликда йўқ журъат у ёки бу кишида қандай пайдо бўлиб қолади? Нима туртки бўлиши мумкин журъатнинг пайдо бўлишига?\nИтальян “Етмишбой” иши\nБерлусконини қамай оладиларми?\nИталия собиқ бош вазири, 76 га кирган Сильвио Берлусконини айтаяпман.\nБу оқсоқолни қамоққа ташлай оладиларми?\nДунёнинг энг бадавлат кишилари рўйхатидан жой олган бу машҳур итальян қамаладими-йўқми – балки Сиз тингловчига қизиғи йўқдир, лекин у билан боғлиқ саволимиз жавоби Сизни бир муҳим масала устида бироз фикрлашга ундаши мумкин.\nЖавобни эшиттиришимиз охирига қолдирамиз.\nБугун гап Берлусконининг ўзбек тенгдошлари тўғрисида бўлади.\nАҚШдан сиёсий бошпана олган ўзбек тадбиркори, “Бирдамлик” ҳаракати раҳбари Баҳодир Чориев ўтган ҳафтада норозилик акцияси ўтказди.\nЧориев ўзининг транспорт корхонасига қарашли юк машиналарини Сент-Луис шаҳридан пойтахт Вашингтондаги ўзбек элчихонасигача ҳайдаб келди.\nМашиналар кузови деворларига улкан плакатлар тортилган. Улар, Чориевнинг сўзлари билан айтганда, “Президент Ислом Каримов режими жиноятлари”дан дарак беради.\nЎзбекистондаги бизнеси тортиб олингач, ўз ишини АҚШда сиёсатга омухта қилиб давом эттираётган Баҳодирни норозилик юришига чиқишга отаси Ҳасан Чориевнинг ҳибсга олиниши сабаб бўлди.\n71 ва 17?!\nҲасан Чориев Сильвио Берлусконининг тенгдоши – ёши 71 да.\nУ 17 яшар қизни зўрлаганликда айбланмоқда.\nЎзбекистонлик ҳуқуқ ҳимоячи Шуҳрат Рустамов 22 июнь куни тарқатган электрон хатда “Ҳасан Чориев Ўзбекистон Миллий хавфсизлик хизматининг кўрсатмасига мувофиқ, жорий йилнинг 17 июни, кундуз соат 12 да қўлга олингани ва Қаршидаги 5-тергов изоляторида сақланаётганини” маълум қилган эди.\nЎзбекистонлик инсон ҳуқуқлари ҳимоячилари оқсоқолнинг жинсий тажовузда айбланаётганини “абсурд”, деб атамоқдалар.\n“Абсурд” – мантиқсизликдир.\nЛекин оқсоқолнинг қўлга олинишида мантиқсизлик йўқ.\n"Сиёсий фаолиятим учун ҳукумат отамни қамаб мендан қасос олмоқчи", демоқда Баҳодир Чориев. Агар у ҳақ бўлса, бу – мантиқ эмасми?\nҲасан Чориев ўз тенгдошлари – бошқа юз минглаб, миллионлаб ўзбек оқсоқолларидан фарқ қилади. Дилидагини тилига нафақат кампири билан ёлғиз қолганда, балки кўпчилик орасида ҳам чиқараверади.\nҲасан Чориев: 20 йил бўлди мустақиллик бўлганига. 20 йил ичида Каримов халққа ҳеч бир яхшилик қилмади. Нега деганда мана халқимиз, 8 миллион киши четга чиқиб кетди. Агар Ўзбекистонда нон бўлса, хизмат бўлса эди, булар ота-онасини, ëш келинчакларини ташлаб кетмаган бўлар эди. Бу биринчи сабаб. Иккинчи сабаб мана газ ўзимиздан чиқади, Қашқадарë нуқул газ беради. Неужели Қашқадарëнинг ўзида чиқиб свет, газ йўқ? Мана свет ўзимизнинг Таллимаржондан чиқади. Нега энергия йўқ? Бир суткада бир соат энергия беради. Қашқадарëда ичимлик суви ҳам йўқ ака! СССР даврида водоканалдан сув оқар эди. Ҳозир ичимлик суви ҳам йўқ, етишмайди. Халқнинг жонига тегиб кетдида.\nОзодлик: Ҳасан бобо, бунинг ҳаммасига президент айбдор, демоқчимисиз?\nҲасан Чориев: Айбдор шу-да. Бўлмаса ким айбдор бўлади? Рўзғорнинг камчилиги учун ота жавоб беради биринчи навбатда. Президент давлатнинг эгасида жавоб берадиган. Масалан, менинг рўзғоримда камчилик бўлса, ҳаммаси менга тушади. Давлатга президент жавоб берадида. Бошқа ким жавоб беради давлат эгаси бўлгандан кейин, деган эди Ҳасан Чориев Озодликнинг “Баҳс майдони” эшиттиришида баҳсга киришар экан.\nБундай гапларни қўрқмай гапирган 71 га кирган оқсоқолнинг бирдан 17 яшар қизни зўрлаганликда айбланиб қўлга олинишида мантиқ йўқ, деб кўринг-чи?!\nТанқид қилиш бурчи\nҲибсхонада қолаётган Ҳасан Чориевнинг аёвсиз танқидий фикрларини оиласини тўзғитиб юборган ҳукуматдан олаётган ўчи, деб баҳолаш мумкин.\nЛекин оқсоқолнинг бир қатор бошқа тенгдошлари борки, улар тақдирида аксни кўриш мумкин. Улар ўзларининг фуқаролик ҳақларидан фойдаланиб, фуқаролик бурчларини бажариб, ҳукуматни танқид қилдилар ва тўзғидилар.\nТўзғиб қамалдилар, тўзғиб Ер юзига сочилдилар.\nҚамоқхоналарда ётган, Ер юзига сочилиб кетган мухолифатчи ва диссидентларнинг энг ёшининг ёши ҳам 50 дан ўтди.\nУлар бугунги ёш ўзбеклардан, қишлоғида чироқ ҳам, газ ҳам йўқлигидан Озодликка шикоят қилар экан, исмини ўзгартириб айтадиган, аксарият ҳолларда зинҳор-базинҳор айтмаслигимизни сўрайдиган, қўрқув қон-қонига сингиб кетган ёш ўзбеклардан кескин фарқ қилади.\nШу фарқ туфайли қамалди улар. Шу фарқ туфайли дунёга сочилди.\nУлардан бир нечасини бугун суҳбатга тортдик.\nУларнинг журъатига туртки бўлган омилларни билгимиз келди.\nҚамрови кенг бу савол жавоби бир китоб бўлади. Лекин биз биттадангина воқеани айтиб беришни сўрадик суҳбатдошларимиздан.\n“Кўзимни XX съезд очган”\nБугунги тўрт қаҳрамонимизнинг ёши энг улуғи, таниқли мухолифатчи Алибой Йўляхшиев Сильвио Берлусконининг тенгдоши – 76 да. У – сиёсий қочқин.\nОиласининг бир қисми Норвегияда, бир қисми Канадада яшайди.\nЎзи яшаб турган муҳитга танқидий қарашга ўргана бошлаган вақтда Йўляхшиев ҳали мактаб ўқувчиси эди.\nКПСС нинг 1956 йил февралида бўлиб ўтган XX съезди Алибой ва унинг синфдошлари қалбида улар ўша пайтгача ишониб келган ғояларга шубҳа уруғини экди.\nАлибой Йўляхшиев: Ичимизда юрган ëшларнинг кўнглида бир норозиликни юзага чиқарган масала Компартиянинг XX съездидаги шахсга сиғинишни танқид қилишдан келиб чиқди. Ўрта мактабда эканимизда тарих ўқитувчисини жуда қийнадик. “Нега Сталин кеча ҳеч хатоси йўқ буюк одам эдию бугун сизлар уни танқид қилаяпсизлар? Хато қаерда? Ким хато қилди? Сталин хато қилдими ëки бугунги танқид қилаëтганлар хато қилдими?” Биринчи саволларимиз шу эди. Нима учун Сталиннинг хатосини, камчиликларини юзига айтмадиларинг, деган саволдан келиб чиққан эди бизнинг бутун мухолифатлик фаолиятимиз. “Коммунист ҳеч нарсадан қўрқмаслиги керак эдику. Нега буни айтмадиларинг?” деган саволдан чиқди. Биз бу саволни тарих ўқитувчимизга жуда кўп марта бердик. Студент бўлганимиздан кейин, 1957 йилда мен биринчи курс студенти бўлдим, у ерда КПСС тарихи махсус ўқитилди. КПСС тарихида ҳам биз мана шундан бошладик. Ўқитувчи билан лекцияда ҳам, семинарда ҳам ҳамиша тортишардик.\nОзодлик: Демак, нотаниш бир кайфият пайдо бўлди. Кайфиятга XX съезд туртки бўлди. Ўша кайфият кайфиятгина холосмиди ëки қандайдир бир ҳаракат ...\nАлибой Йўляхшиев: Йўқ, ҳаракат кўриниши йўқ эди. Алоҳида олинган, масалан, мен ўқиган ўрта мактабда жуда кўп бўлса уч-тўртта ўқувчи эдик. Буларнинг бирлашган бир жойда мажлис қилиши, тўпланиши, бошқа нарсаси йўқ. Бунда ҳам компартиянинг умумий сиëсатига қарши фикримиз йўқ. Нима учун коммунист ҳеч нарсадан қўрқмаслиги керак? Нима учун ҳеч кимдан сесканмаслиги керак? Нега тўғридан тўғри камчиликлар айтилмади деган фикр атрофида эди ҳамма гапларимиз.\nОзодлик: 1957 йилда неча ëшда эдингиз?\nАлибой Йўляхшиев: Мен 1938 йилда туғилганман. Шунда 1957 йилда неча ëшда бўламан?\nОзодлик: Талаба экансиз-да у пайтда?\nАлибой Йўляхшиев: 1-курс студенти. Йўқ, ўқувчи эдим. 20-съезддан кейинги саволларимиз ўрта мактабнинг 10-синфида тарих ўқитувчиси билан суришдик. 1957 йил сентябрга келиб биринчи курс бўлдик. 1957-1958-1959 йилларда биз КПСС тарихи ўқидик.\nОзодлик: Сиз бу саволларни ўзингизга ва тарих ўқитувчингизга берар экансиз, ҳали жуда ëш эдингиз, мактаб ўқувчиси эдингиз. Бу саволлар анча комил ўқувчи боланинг саволларидир. Бу комиллик қаердан пайдо бўлган?\nАлибой Йўляхшиев: Уни билмаймиз энди. Оллоҳнинг бизга берган бир неъмати...\n“96 математик бир кечада қамалган эди”\nЎзбекнинг таниқли “Етмишбой” мухолифатчи ва диссидентларидан уларнинг бутун тақдирини белгилаб берган журъатига нима туртки бўлганини сўраяпмиз.\nЭшиттиришимиздан ўринни қаҳрамонларимизнинг ёшига қараб бераяпмиз.\nИнсон ҳуқуқлари ҳимоячиси Толиб Ёқубов Алибой Йўляхшиевдан 2 ёш кичик – 74 да. 7 йилдан бери сиёсий қочқин, Франция берган бошпанада яшаётган Толиб акадан ҳам сўрадик мутлақ кўпчилик учун хос бўлмаган журъатига қандай воқеа туртки бўлганини.\nТолиб Ёқубов: Мен 1966 йилнинг охирида Москвага ўқишга кетдим. Москва педагогика институтида аввал стажер, кейин аспирант бўлиб ўқидим. Менинг иккита домлам бор эди. Биттаси ëш, биттаси кексароқ эди. Ëши Леонид Львович Цейнман деган йигит эди. Декабрнинг охирроғида Москванинг 96 математиги бир кечада қамалди. Бизлар тушунмадик. Менинг домлам ҳам қамалди. Бир ҳафтадан кейин ўша одам чиқиб келди. Мен “Нима бўлди?” деб сўрадим. У менга гапириб берди. Биласиз, русларнинг Сергей Есенин деган шоири бор. Шунинг ўғли бор экан Александр Сергеевич Есенин-Вольтин деган. Ўша пайтда СССРда энг кучли математик логиклардан биттаси эди. МГУда ишларди. Ўша қўлга олиниб, психбольницага ëтқизилган. Шу одамнинг ҳимоясига 96 математик СССР Соғлиқни сақлаш министрининг номига хат ëзган. Ўша хатни Би-би-си радиосига юборишган. Ўша кечаси Би-би-си радиосидан уни тўлиқ ўқиб беришган. Ëзганларни фамилияма-фамилия айтган. Ўша кечаси 96 одамни қамашган. Мен ўшанда биринчи марта “инсон ҳуқуқлари” деган нарсани эшитдим домламдан. Илгари бизнинг Ўзбекистонда унақа гап йўқ эди 1966 йилгача. Менга биринчи туртки шу бўлди. Инсон ҳуқуқлари деган нарсанинг моҳиятини мен ўшанда тушундим.\nШоир – Мураккаб Организм. Ундан “Журъатингиз қачон пайдо бўлган, унга нима туртки бўлган”, деб сўрашнинг ўзи “Бир кунда нечта шеър ёзасиз” ёки “Шеърни нима учун ёзасиз”, деб сўрашдек бемаъниликдир.\nЛекин бугун ўз олдимизга Журъат Анатомиясини ўрганишни мақсад қилиб олган эканмиз, ўзбекнинг Шоир "етмишбойи", диссидентлиги учун ҳаёти ва саломатлигига хавф пайдо бўлгач, Ватанни ташлаб сиёсий муҳожирга айланган, мана 20 йилдирки Ватандан ташқарида яшаётган 73 ёшли Ёдгор Обидга ҳам саволимизни бердик.\nШоир билан суҳбатлашар эканмиз, диссидентлик унга ота мерос эканлиги тўғрисида ўйлай бошладик.\nЁдгор Обид: Отам босмачилар ҳаракатига қўшилиб қолганлик айби билан Тошкентга қочиб келган. Тошкентнинг бир қишлоғида яширинча яшаб туришган. Кейин буларни колхоз тузуми пайтида Мирзачўлга сургун қилишади. Мен Мирзачўлда эсимни таниганман. Айтишларича, Марғилонда туғилганман, лекин Мирзачўлда эсимни таниганман. Ота-онам ўша ерда ўлиб кетишган. Мен яхши эсламайман. Аранг онамни эслайман. Ғазал ëзганлар ўша пайтлар. Қолган ғазалларини кейин таниш-билиш, кекса аëллардан йиғиб олганман. Отам босмачилар ҳаракатида қатнашган экан, Мадаминбек ҳаракатида. Мадаминбек ҳукуматга таслим бўлгандан кейин булар қочишган Ангрен тоғи орқали Тошкентга. Булар рози бўлмаганлар тоифасидан эди. Булар норози бўлиб чиқиб кетишган. Хуллас мен билмайман нимадан, лекин мен ҳаëтни тагидан кўрганман. Ўша колхоз тузуми даври, пахта фожеалари, бошқа фожеалар, умуман очарчилик даврини, ҳаммасини бошдан-оëқ ўз танамда синаб кўрганман. Ўшаларнинг ҳаммаси бу тузум нега бунақа, ҳаëтимиз нега бунақа деган саволга, балки, партиядан бир жавоб топарман, деган мақсадда партияга кирганман. Лекин партиянинг тарихини ўрганиб ҳам ундан ҳеч қанақа ижобий нарса топганим йўқ, жавоб ҳам чиққани йўқ.\n“Боқиманда эмасдик. Боққан эдик”\nЎзбекнинг таниқли “етмишбой”лари тақдири мисолида Журъат Анатомиясини ўрганаяпмиз.\nНавбатдаги “етмишбой”имиз “етмишбой”ларнинг энг кичиги 70 ёшли педагог олим Абдулла Абдуқодир ўғли. Бу қаҳрамонимиз ҳам диссидент. У ҳам сиёсий қочқин. Норвегия берган бошпанада яшайди.\nАбдулла акадан ҳам сўрадик диссидентлигининг энг ёрқин сабабларидан бирини.\nАбдулла Абдуқодир ўғли: 1989 йил бўлса керак, Ўзбекистонга Горбачев келди. Тошкентнинг энг яқинидаги колхоз бизнинг уйга яқин жойда. Ўша колхозчилар уйига олиб бормоқчи бўлишди Горбачевни. Унинг учун бир қанча ҳашаматли уйларга оддий колхозчиларни киритиб, қўрасига колхознинг катта-катта зотли молларидан 8-10 тани боғлаб қўйиб, 20-30та бўрдоқи қўйлардан боғлаб қўйиб, ўша ерда Горбчевни чақириб, “Мана бир оддий колхозчининг яшаш тарзи мана бундай” деб кўрсатиб, ўша ерда ош едиришди. Горбчев ошни еб бўлгандан кейин телевидение орқали чиқиб, “Мен қойил қолдим яшаш тарзингларга. Энг камбағал оддий колхозчининг яшаш шароитларига мен шу даража ҳайрон қолдимки, очиғи мен жуда фахрландим. Жуда хурсанд бўлдим. Лекин мана шу хурсандчилигим билан бир қаторда битта андишани айтиб ўтмасам бўлмайди. Мен раҳбар сифатида Совет иттифоқининг ҳамма жойларини айланиб чиқдим. Бирорта жойда оддий колхозчида бундай шароит, бундай фаровон ҳаëтни кўрмадим. Лекин ана шу ҳаëтга сизлар лойиқсизлар қачонки қарз бўлмасдан ўзинглар топиб, ўзингларнинг пулингларга мана шундай ҳаëт қура олсанглар. Айтиб ўтишим жоизки, Ўзбекистон ҳар йили давлатга 7 миллиард сўмлик маҳсулот беради. Давлатдан эса ҳар йили 11 миллиард сўмлик маҳсулот олади. Ҳар йили 4 миллиард кечиб юбориладиган қарз, дотация дейилади, ана шу қарз ҳисобига узоқ йиллардан бери Ўзбекистон яшаб келаяпти” деган гапни айтди. Ана шундан кейин мен туни билан уйқум қочди. Эртасига бир рус шарҳловчиси, профессор, номи эсимда йўқ, сиëсий шарҳловчи ва иқтисодчи, “Ўзбеклар бировнинг нонига шерик” дган сарлавҳа остида телевидениеда катта чиқиш қилди. Бир соат гапирди. “Биз иттифоқни шунчалик кемириб еб ëтибмиз. Иттифоққа бераëтганимиз йўқ, олаяпмиз” деган гапларни жуда кўп гапирди. Менинг уйқум қочиб кетди. Сиëсатдан ачна узоқ юрардим мен. Шунда сарлавҳа қўйдим “Бировнинг нонига шерик эмишмиз” деб. Менда адабиëт, бошқалар бор, кутубхонам бор кичкина. Шундан ҳамма маълумотларни олиб, “Агар биз пахтамизнинг ўзини дунë бозори нархларида сотсак, 20 миллиард бўлади. Пилламиз бунча бўлади, олтинимиз бунча бўлади” деб 40 миллиард чиқардим. Уларнинг бизга берадигани 11 миллиардни бозор нархида сотса, 6 миллиардга ҳам айланмайдиган пул чиқардим. Бизга қимматга сотади техникасиниям, бошқасиниям. Дунë бозорига қўйса, арзон ўша нарсалар. Ана шу томонини наҳотки Горбачев тушунмайди? Шу нарсаларни ëзиб, қоғозни қўлтиқлаб, телевидениега бориб, у ерда “Менга ўша одамни топиб берасизлар. Дебат қилайлик” деб тўполон қилидм. Уни топиб беришмади. Кейин ўша ерда тўполон бўлди, милиция чақиришди. Тўполон қилганимдан кейин милицияга олиб кириб кетишди. Кейин майорнинг олдига қўйдим қоғозларни. “Ўқинг” дедим. “Вой вўй шунақа эканми домла. Майли бизни сизни секин чиқариб юборамизку. Бу гапнинг бир қисмини биз ҳам биламиз. Лекин айтмаймизда. Айтолмаймизда” деган гапни айтди.\nОзодлик: Демак, сизнинг ижтимоий-сиëсий фаоллигингиз шу тариқа бошланган. Ўша пайтда сиз нима иш қилаëтган эдингиз?\nАбдулла Абдуқодир ўғли: Мен Низомий номидаги педагогика институтида домла эдим.\nЎзбекнинг таниқли диссидент “етмишбой”лари: 76 га кирган Алибой Йўляхшиев, 74 га кирган Толиб Ёқубов, 73 га кирган Ёдгор Обид, 70 га кирган Абдулла Абдуқодир ўғли илтимосимизга жавобан кўпчиликда учрамайдиган журъатларига туртки бўлган энг ёрқин воқеалардан биттаданини айтиб берди.\nҚаҳрамонларимиз шу кунда Ўзбекистонда, салқин чойхоналарда кўк чойни ўгириб, ўз тенгдошлари билан гурунглашиб ўтирадиган ёшда. Лекин улар\nВатандан узоқда ўтаётган умрларига ачинмайдилармии улар? Балки Журъатнинг кераги йўқ эди? Балки эл қатори яшаш керакмиди?\n“Етмишбой”ларнинг бу саволларга жавобига ҳам қизиқдик.\nАлибой Йўляхшиевнинг жавоби:\n- Одамзоднинг ҳаëти жуда чалкаш. Афсусланмаган ҳолатлар бўлмаслиги мумкин эмас. Режимга, ҳукумага мухолифатда бўлишимдан афсусланадиган ерим бўлган эмас. Лекин ҳаëтда ҳар хил турли камчиликлар бўлган, бошқа бўлган. Улардан афсусланган жойим бор албатта. Мен дунë демократиясини яхши тушунмаган бўлганман Ўзбекистондан чиқишимда. Агар мен бугунгидай дунëни тушунганимда эди Ўзбекистондан чиққан вақтимда, мен Ўзбекистоннинг турмасида қолишга рози эдим. Мамлакатдан чиқмас эдим. Агар мени ҳукумат қонунлари жиноятчи деб ҳисобласа, турмада ëтса унга рози эдим. Дунëдаги система иккиюзламачи система эканлигини билганимда, мамлакатдан бир қадам ҳам чиқмаган бўлардим. Агар демократияси Бушни икки марта сайлаш бўладиган бўлса, мен Ўзбекистонни ташлаб кетмас эдим. Одамзоднинг ажали қаерда бўлса бир марта бўлади, бир марта ўласиз.\nТолиб Ёқубов жавоби:\n- Йўқ, менда мутлақо унақа фикр йўқ. Мен ҳаëтимни жуда мазмунли ўтказдим деб ҳисоблайман. Ўтказаяпман ҳам ҳозир. Ҳеч қанақа афсусланиш йўқ. Тўғри мана куëвим саккизинчи йил Жаслиқда ўтирибди. Фақат мен учун ўтирибди. Ўзининг ҳеч қанақа айби йўқ эди. Мен уни тўлиқ исбот қилганман. Лекин нима қиламиз энди? Бошга шунақа нималар тушди. Мен кеча қизимга ҳам айтдим. “Фақат мен туфайли сенинг эринг у ëқда ëтибди. Буни сен тушунасан” десам, “Тушунаман дада. Ҳеч бунга хафа бўлманг. Куëвингиз хафа эмас. Ҳар борганимда “дадамга айтинг, кўнгилларига олмасинлар деб айтади” дегандан кейин кўнглим бироз кўтарилади яна.\nЁдгор Обиднинг жавоби:\n- Бу масалада мен ҳеч қачон ҳаëтимдан афсус қилганим йўқ. Чунки мен умр бўйи нормал, оддий инсон бўлиш учун ҳаракат қилганман. Лекин жуда қийин бўлди. Ўзим айтган мақсадларимга албатта озми кўпми эришдим. Лекин чет элга чиқиб кетишга мажбур бўлишим, 13 марта қамоқларда ëтишим, бошқа азоблар, буларнинг ҳаммаси, йўқ, мен булардан афсусланмайман. Ўзимни ҳақ деб биламан. Мен бировга душманлик қилганим йўқ. Менга душманлик қилишди. Ўзимга ишончим қаттиқ. Шунинг учун афсус деган нарса йўқ.\nАбдулла Абдуқодир ўғли ҳам саволимизга жавоб берар экан, узун умри йўлидаги бекатлардан бирида Журъат отига минганидан афсусланмаслигини қатъий ишонч билан эътироф этар экан, деди:\n- Қиламан деган, ëзаман деган ишларим жуда кўп. Менга масалан зерикиш деган тушунча ëшлигимдан бегона бўлган. Ҳалигача бегона. Битта хонага қамаб қўйинг, бир йил очманг, мен “зерикдим” деб нола қилмасам керак. У-бу нарса ëзсам, ўқисам, мутоала деган нарсалар менда зерикишга ҳеч қачон имкон бермаган, бермаса ҳам керак бундан буëғига.\nЭшиттиришимизга таклиф қилганимиз 4 “етмишбой”дан ташқари яна бир қатор журъатли “етмишбой”лар борки, уларнинг бир қисми ҳорижда, бир қисми Ўзбекистонда.\nЎзбекистондагиларининг бир қисми қамоқда.\nУларни номма-ном санайлик, дедигу - биронтасини унутиб қолдиришдан чўчидик.\nҲа, айтганча, яна бир “Етмишбой” тўғрисида, Ўзбекистоннинг энг катта “Етмишбой”и тўғрисида гапирмабмиз. Бугун суҳбатлашганимиз ва тилга олмаганимиз бошқа “етмишбой”лар тақдиридаги бурилишларни, аслида, ўша энг катта “етмишбой”нинг сиёсати ясагани ҳеч кимга сир эмас.\nЭшиттиришимиз бошида бошқа бир “Етмишбой” – қашқадарёлик Ҳасан Чориевнинг ҳибсга олинганини эслагандик.\nАгар бир мўъжиза юз бермаса, мухолифатчининг отаси, ўзи ҳам “тилини тийишни” билмаган бу чол қамалиб кетиши, қамоқларда сақланаётган бошқа “етмишбой”лар сафига қўшилиши мумкин.\n(Улардан бири – 73 га кирган ёзувчи Мамадали Маҳмудов 14 йиллик қамоқ жазосини ўтаб, шу йил апрелда озодликка чиқди)\nЁши улуғларга ҳурмати зўрлиги тўғрисида мақтанишни яхши кўрадиган ўзбекнинг қонунларида оқсоқолларга имтиёз йўқми?\nБу саволни таниқли адвокат Руҳиддин Комиловга бердик.\nРуҳиддин Комилов: Йўқ, йўқ, жиноят кодекси ëшига қарамайди. Пасти бор, юқориси йўқ.\nОзодлик: 90га кирган бўлса ҳам қамайверадими?\nРуҳиддин Комилов: Ҳуқуқий лаëқати бўлса бўлди, тамом. Вояга етган бўлса, ҳуқуқий лаëқати бўлса, бас. Юқорига қараб кетаверади. 150 ëш бўлса ҳам жавобгарликка тортаверади.\nОзодлик: Айни пайтда амнистия эълон қилинар экан, Ўзбекистонда ëши назарга олинади-а? Ëши катта бўлиб қолибди, 65 га кириб қолибди деган.\nРуҳиддин Комилов: Гоҳида 60 ëшдан ошган шахсларга нисбатан амнистия қўллаш масаласи кўрилади. Шунинг учун ҳам менимча кўпларда англашмовчилик бор. 60 дан ошганларни жавобгарликка тортиб бўлмайди, деб ўйлайди-да. Бу амнистия. Бу қонун эмас. Шунинг учун адашиш керак эмас. Амнистия билан қонунни солиштиришимиз керак эмас бир-бирига. Бу алоҳида акт, алоҳида ҳужжат бу. Бир марта чиқариладиган нарса. Қонун доимо ишлайдиган нарса.\nИталияда қарияларни турмага тиқмайдилар\nВа ниҳоят, бугунги эшиттиришимиз бошида тилга олганимиз чет эллик “етмишбой” – Италия собиқ бош вазири Сильвио Берлусконига қайтамиз.\nКейинги пайтларда бу киши билан боғлиқ ўтган суд ишларидан хабарингиз бўлса керак. Ўзи устидан чиқарилган суд ҳукмларидан шикоят аризаларини\nБерлускони юқори инстанция судларига топширган.\nИши қандай натижа билан тугамасин, собиқ бош вазирни Италияда турмада сақлай олмайдилар. Чунки бу мамлакат қонунларига биноан ёши 70 дан ошган фуқароларни фақат уй қамоғигагина ҳукм қилиш мумкин.


yozyovon.uz - "ЯХШИЛАР ҚАЛБИДАМАН"\n2021-04-29 17:30:38 23\nЁзёвонимиз бой тарихга эга. Унинг тарихини безаган унинг улуғ инсонларидир. Халқ ҳофизи Акбар Ҳайдаров, мулла Йўлдош охунд домла, шоир ва уламолар тошҳовузлик ота-бола Ғурбатий ва Мажрухий, ёзувчи, шоир, таржимон Тўхтасин Жалолов, ёзувчи ва таржимон Тилаволди Жўраев шундай инсонлардир. Яна Муҳаммадали ҳожи домла, “Ёзёвоннинг виждони эди”, деб тарифлаган Ҳусанбой Қосимов улуғлар қаторидадир.\nБир йил бурун Ҳусанбойнинг укаси ФарДУ профессори Абдуғофур Қосимов “Ҳусанбой акам ҳақида бир хотира китоб қилсак”, деб қолди. Мен қувониб кетдим. Сабаби, Ҳусанбой каби барчага фақат яхшилик тилайдиган, ҳалол, покиза, ахтариб ҳам айб топиб бўлмайдиган инсонлар одамлар хотирасида абадий қолишини жуда-жуда истайман.\nМана бугун ана шу муддао амалга ошиб турибди. Ҳусанбой Қосимов ҳақида “Яхшилар қалбидаман” деб номланган китоб босмадан чиқди. Кўзимда ёш билан ўқиб чиқдим, бу китобни. Бу китоб Ёзёвон адабий муҳитида бир дурдона асар бўлди. Бу китобни тумандаги барча ўқув муассасаларида тақдимотларини ўтказилса, мақсадга мувофиқ бўларди.\nЯна бир қувончли воқеа– куни кеча туман “Марказий Фарғона” газетаси ва ҳокимлик ахборот хизматига янги бинони топшириш маросими бўлиб ўтди. Ҳокимнинг бундай эътибори бизни яхшилар, улуғларимиз ҳақида тинмай ёзишга ундайди.


Ўсимтага қарши АФИМАРЕКС дори воситаси – Codepharm\nHomeAll Posts...Ўсимтага қарши АФИМАРЕКС...\n2015 йилдан ўсимта касаллигида шифо бўладиган АФИМАРЕКС (анастрозол фаол моддаси) доррисини ишлаб чиқариш йўлга қўйилди. Афсуски, сут бези саратони бугун долзарб бўлиб турибди\nСоғломлаштириш ёки йўналтириш терапияларини олаётган кўпгина беморлар учун бундай дорилар доимо ёнларида бўлиши керак. Ўсимтага қарши дориларни тақсимлаш ва бошқа жараёнлар ҳар доим ҳам беморлар талабига мос келмаслиги мумкин.\nИП “CODE PHARM” талаблардан келиб чиққан ҳолда ишлаб чиқаришни режалаштиради. 2015 йилда АФИМАРЕКС дориси Тошкент шаҳри ва Ўзбекистоннинг барча ҳудудларидаги дорихоналарга етказиб берилди. Бу дорига талаб катта. Шунинг учун сотувга чиқамрилган биринчи кунларданоқ ўз эгаларини топди.\nCODE PHARM жамоасининг ривожланиши. Тренинглар


Электрон дўмбира кашф этилди\nЮртбошининг “Келажакка йўлланма: маънавий янгиланиш” мақоласида белгиланган вазифа – маънавий янгиланиш доирасида жанубийқозоғистонлик ихтирочи дўмбиранинг электрон нусхасини кашф қилиб, мусиқа шайдоларининг эътиборига ҳавола қилди.\nЭнди дўмбирани уяли телефонлардан тортиб олиб, куй чалиш мумкин. Агар ўрганиш ниятингиз бўлса, уни бепул юклаш мумкин. “Apple” компанияси томонидан тасдиқланган бу дастурнинг муаллифи – жанубийқозоғистонлик IT мутахассиси Нурлан Қамбар. Ихтирочичи йигит мазкур дастурни яқиндагина АҚШдаги “Apple” компаниясида тасдиқлатиб, муаллифлик ҳуқуқини қўлга киритди.\nҲозирги кунда Нурлан Бауржанули Алматидаги Сулейман Демирел номли университетнинг ахборот тизимлари факультетининг 2-босқич талабаси. Ёшлигидан билимга чанқоқ, зеҳни ўткир бўлиб ўсган йигитнинг келажакдаги орзуси – таниқли IT мутахассиси бўлиш.\nДўмбиранинг электрон нусхасини кашф этиш фикри Астанадаги ЭКСПО кўргазмасига борганидан кейин туғилибди. Нурланнинг бу ғоясини амалга оширишида “қозоғистонлик Стив Джобс” номи билан танилган Арман Сулейменов йўл-йўриқ кўрсатибди.\n– Ҳозирги кунда ёшлар турли янгиликлар устида ишлаб, янги технологияларни ривожлантиришга ҳаракат қилишмоқда. Шулар қаторида мен ҳам ўз омадимни синаб кўрмоқчи бўлдим ва илк кашфиётимни юзага чиқардим. Бу дастурнинг ўзига хослиги шундаки, дўмбирани ўрганишга ёки уяли телефон орқали куй-қўшиқ чалиш имконини беради. Мазкур дастурни https://itunes.apple.com/us/app/dombra/id1265753404?1=ru&1s=1&mt=8 маълумотнома орқали бепул ўрнатиб олишингиз мумкин, – дейди ихтирочи.\nҲозирги вақтда у ёзги дам олишдан унумли фойдаланиш учун Назарбаев Университетининг IT мутахассисларидан қўшимча сабоқ олмоқда.\nДилбар ЗИЁМАТОВА, 2017-08-21, 19:40 262


Робототехника бўйича халқаро онлайн мусобақада иштирок этинг!\nЎзбекистон Республикаси Инновацион ривожланиш вазирлиги ташаббуси билан ҳар йили «InnoWeek» инновацион ҳафталиги доирасида анъанавий тарзда ўтказиб келинаётган Robotics Challenge IRC мусобақасининг навбатдаги беллашувлари 2020 йилнинг 3-8 ноябрь кунлари бўлиб ўтади.\nРоботехника бўйича ҳар йили анъанавий тарзда ўтказилаётган мазкур мусобақа глобал пандемия муносабати билан илк бора онлайн ташкил этилмоқда. Бундай катта мусобақанинг онлайн тарзда ўтказилиши ёшларнинг бевосита мулоқотини чекласа-да, лекин иштирокчиларнинг қатнашиши, ўйнааши ва ғолиб бўлиши учун учун кенг имкониятларни яратади. Макон тушунчаси мавхумлашади, истаган жамоа хоҳлаган жойидан мусобақаларда қатнашиб, ўз кучини синаш имконига эга бўлади!\nХалқаро миқёсда илк маротаба ёшлар ўртасида онлайн тарзда мулоқот майдонини яратиш, инновацион технологиялар билан ишлаш кўникмаларини ошириш, илмий-техник ижодкорликни ривожлантириш, мамлакатимизда робототехника спортини оммалаштириш ва халқаро майдонда буни намойиш қилиш мазкур тадбирнинг бош мақсадларидандир\nМусобақа доирасида турли хил йўналишларда инновацион лойиҳалар тақдимоти, тренинглар, халқаро робототехника мусобақалари онлайн тарзда бўлиб ўтади. Мусобақада иштирок этиш истагида бўлган ёшларнинг аризалари www.robochallenge.uz расмий сайти орқали қабул қилинади.\nМусобақанинг расмий сайтида барча маълумотлар бериб ўтилган, у ерда исм шарифингиз, туғилган йилингиз ва санаси ҳамда фуқаролигингизни тасдиқловчи ҳужжат (паспорт ёки гувоҳнома нусхаси) фотосурат ва мобил рақамингизни тўлиқ ва тўғри кўрсатишингиз лозим. www.robochallenge.uz\nInternational Robotics Challenge IRC онлайн мусобақаси 4 йўналишда ўз ишини олиб боради.\n• Фалакдан нарвон - Stairway from Heaven (8-12 ёш)\n• Мўри - Chimney (13-16 ёш)\n• Келажакни қуриш - Build the Future (8-14 ёш), (14-30 ёш)\n• Роботлар оламига саёҳат - Journey to the world of robotics\nОнлайн мусобақада иштирок этиш истагидаги талабгорлар мусобақа йўналишларини танлаши лозим.\nБизга қўшилинг, беллашинг ва ғолиб бўлинг!


Шайбон 7 октябрь куни Фарғонада фаолият кўрсатадиган “Ўтюраклар” клуби раҳбари Мўътабар Тожибоева ва ундан аввалроқ эса наманганлик инсон ҳуқуқлари ҳимоячиси Зоҳидхон Зокиров ҳисбга олинди.\nФарғоналик инсон ҳуқуқлари ҳимоячиси Абдусалом Эргашевнинг М.Тожибоеванинг қизи Маҳлиёнинг сўзларига таяниб хабар беришича, “Ўтюраклар” клуби раҳбари Дублинга учиб кетиш учун Тошкентга бормоқчи бўлиб турган вақтида ўз уйида ҳибсга олинган. Ўзини вилоят ички ишлар бошқармаси ходимлари деб таништирган шахслар унинг уйидаги компьютер ва барча ҳужжатларни олиб кетган. М.Тожибоева айни пайтда вилоят ИИБнинг вақтинчалик сақлаш изоляторида тутиб турилибди.\nА.Эргашев М.Тожибоева нима сабабдан ҳибсга олингани номаълумлиги, аммо унинг Дублинга бориши олдини олиш мақсадида шундай қилинган бўлиши мумкинлигини таъкидлади.\nФарғона вилояти прокуратураси прокурори Бахтиёр Маматов М.Тожибоеванинг ҳибсга олиниши юзасидан маълумот бера олмаслигини айтар экан, уни гумонланувчи сифатида ушлаб туришга етарли асослар борлигини қўшимча қилди.\nЭслатиб ўтамиз, Тошкентда Андижон воқеаларида фаол иштирок этишда айбланаётган фуқаролар устидан ўтказилаётган суд жараёнида М.Тожибоева Қирғизистондаги инқилоб вақтида қўшни давлат халқига табрик йўллаганликда, ўзбекистонликларни ҳам шундай хатти-ҳаракатларга даъват этганликда айбланганди. Айни айбловлар унинг ҳибсга олинишига сабаб бўлиши мумкинлиги борасида ҳам тахминлар мавжуд.\nИнсон ҳуқуқлари халқаро ташкилотининг Ўзбекистон бўлими вакили Зоҳидхон Зокиров ҳам Андижон вилояти миллий хавфсизлик бошқармаси ходимлари томонидан ҳибсга олинди. Ҳозирча тасдиқланмаган маълумотларга кўра, у Ўзбекистон-Қирғизистон чегарасини ноқонуний кесиб ўтишга уринишда айбланмоқда.\nЗ.Зокировнинг онаси Холисхон аянинг айтишича, ўғли чиндан ҳам Қирғизистоннинг Ўш шаҳрига бориш ниятида бўлган.\n“Ўғлим 3 октябрь куни ўртоғи Баҳодир Қаҳҳоров билан бирга Ўшда бўладиган тренингга қатнашиш учун чиқиб кетганди. Б.Қаҳҳоров ўтиш йўлларини билиши айтиб, ўғлимни етаклаб кетди. 6 октябрь куни ўзини адвокат Нурмурод Шерматов деб таништирган киши телефон қилиб, Зоҳидхоннинг қамаб қўйилганини билдирди”, - деди Холисхон ая.\nХолисхон ая ўғли айни пайтда Андижон вилояти МХБ ҳибсхонасида сақланаётганини маълум қилди.\nИнсон ҳуқуқлари халқаро ташкилоти Ўзбекистон бўлими раҳбари Марат Зоҳидовнинг сўзларига кўра, ташкилот айни ҳолат юзасидан суриштирувни бошлаб юборган ва ўз аъзосининг озод этилиши учун барча чораларни кўради.\n“Терговчи Зоҳидхонни озод этиш учун 500 доллар сўраяпти. Аммо биз пора беришдан бош тортяпмиз”, - деди М.Зоҳидов.\nЗоҳидхон “Озодлик” радиосининг Наманган вилояти бўйича мухбири Носир Зокирнинг кенжа ўғлидир. Носир Зокир жорий йилнинг август ойида Наманган вилояти миллий хавфсизлик бошқармаси ходимини ҳақоратлашда айбланиб, олти ойлик қамоқ жазосига ҳукм қилинган.\nМарат Зоҳидов Зоҳидхоннинг ҳибсга олиниши Носир Зокирга бевосита руҳий тазйиқ ўтказишга уриниш бўлиши мумкинлигини тахмин қилди.


"Ўзбекистон ҳаво йўллари" ҳам долларга ўтмоқда\n“Ўзбекистон ҳаво йўллари” маҳаллий аҳолига ҳам авиачипталарни валютада сотишни режалаштирмоқда. Бир-биридан мустақил икки манбадан олинган хабарга кўра, айни пайтда Ўзбекистондан ташқарига учадиган резидентлар 1 июлдан бошлаб АҚШ долларида авиачипта харид қилишлари ҳақида ҳужжат тайёрланмоқда.\n1 июлдан бошлаб "Ўзбекистон ҳаво йўллари" миллий авиакомпанияси мамлакатдан ташқарига учадиган ўзбекистонлик йўловчиларга АҚШ долларида чипта сотишни режалаштирмоқда.\nБу ҳақда хабар берган Узметроном Интернет газетасига кўра, "Ўзбекистон ҳаво йўллари" самолётларига ўзбек сўмида чипта харид қилиш 2-жаҳон уруш фахрийлари,1 ва 2- гуруҳ ногиронлар, хизмат сафарига чиққан йўловчилар ва яқинларининг дафн маросимига борадиган шахслар учун сақланиб қолади. Қолган йўловчиларнинг ҳаммаси фақат АҚШ долларида чипта сотиб олишга мажбурдирлар.\nТошкентда истиқомат қиладиган Озодлик манбаси "Ўзбекистон ҳаво йўллари" компаниясида ишлайдиган мулозим гапига таяниб бундай ҳужжатнинг ҳозирланганини хабар қилди:\n- "Ҳаво йўллари"да ишлайдиган танишимнинг аниқ айтишича, шу компаниядан халқаро авиалиниялар бўйича учадиган ўзбекистонлик йўловчилар учун ҳам долларда билет харид қилиш йўлга қўйилаётган экан. Ҳозир ана шу хусусда махсус ҳужжат тайёрланяпти экан. Фақат ҳозир битта проблема бор экан. Яъни агар чиптани йўловчи қайтарса, возвратни сўмда тўлаш керакми ёки долларда, шу хусусда ишлашаётган экан, деди Озодлик манбаси.\nОзодлик мухбири бу янгиликка изоҳ олиш мақсадида "Ўзбекистон ҳаво йўллари" компанияси билан боғланди. Компаниянинг чипталар ва тарифлар бўлимининг ўзини таништирмаган ходими Озодлик билан суҳбатда бундай гаплардан хабари йўқлигини айтди:\n- Бизда ҳозирча бундай гап йўқ. Аслида¸ агар сиз 1 июлдан деб айтаётган бўлсангиз, шундай бўлган тақдирда ҳам бизга бу хабар бир кун олдин айтилади. Ҳозир компания ўзбекистонлик резидентларга фақат сўмда чипта сотмоқда, деди "Ўзбекистон ҳаво йўллари" компаниясининг чипталар ва тарифлар бўлими ходими.\nУзметрономга кўра, Ўзбекистон ҳаво йўлларининг бундай чоралар кўришига ҳукуматнинг валюта хазинаси хароблашиб қолгани ва мамлакатга инвестициялар кириб келишининг сустлашуви боғлиқ.\nЎзбекистон ҳаво йўллари яқинда учта A-310 ва учта RJ-85 самолётларини сотувга қўйгани ҳақида хабар қилган эди.\nЭслатиб ўтамиз, жорий йилнинг 22 апрелидан бошлаб, "Ўзбекистон ҳаво йўллари" компаниясидан бошқа барча хорижий компаниялар самолётларига авиачипталарни валютада сотиш тартиби жорий қилинган эди.


Чоршанба, 27 Июл 2016 Logo\nАвтор Абу Муслим\nВторник, 22 Сентябрь 2015 21:32\tразмер шрифта\nМисол учун, АҚШда 12 ёшдан 16 ёшда бўлган қизларнинг 83 фоизи турли зўравонликларга дучор бўлишади. Шу жумладан, жисмоний зўравонликларга ҳам. Англияда эса 16 ёшдан 59 ёшгача бўлган хотин-қизнинг бештадан биттаси худди ана шундай зўравонликка дучор бўлади.10. Дания ва ФинляндияЕвропада ҳар учта аёлдан биттаси турли зўравонликларга дучор бўлади. Шулардан беш фоизи жисмоний зўравонлик ҳисобланади.Европа Иттифоқи агентлигининг Инсон ҳуқуқларини ҳимоя қилиш жамоаси томонидан Финляндияда хотин қизлар ўртасида ўтказилган сўровномада шу нарса маълум бўлдики, сўровда қатнашган хотин-қизларнинг 47 фоизи турли хил зўравонликларга, шу жумладан, жинсий зўравонликка ҳам дучор бўлишган. Бу кўрсаткич Данияда 52 фоизни ташкил этади. Европа Иттифоқи давлатлари орасида Финляндия энг охирги бўлиб — 1994 йилдагина никоҳдаги хотинини мажбурлаш ҳам жиноят ҳисобланади.Сўровномада яна шу нарса маълум бўлдики, 10 тадан битта аёл катталар томонидан жинсий зўравонликка дучор бўлган. Ҳар ўнинчи аёл эса 15 ёшдан ўтганда турли зўравонликка дучор бўлган бўлса, ҳар 15-аёл 15 ёшдан ўтганда жинсий зўравонликка учраган. Ҳар бешинчи аёл ўзларининг ҳамроҳлари ёки ўтмишдаги танишлари томонидан жисмоний ва жинсий зўравонликка учраган. Фақатгина 13 фоиз хотин-қиз бу жиддий жиноят ҳақда полицияга хабар берган.9. ЗимбабвеЗимбабве жинсий зўрвонлик фоизи бўйича дунёда тўққизинчи ўринни эгаллайди. Бу мамлакатда ҳар 90 дақиқада камида битта аёл жинсий зўравонликка дучор бўлади. Зимбабве миллий статистика бошқармасининг сўнгги маълумотларига қараганда ҳар ойида 500 нафар аёл жинсий зўравонликка дучор бўляпти. Бу ҳар куни 16 та ана шундай ҳолат содир бўляпти, дегани.Ҳисоб-китобларга қараганда, шу йилнинг биринчи мавсумида 1524 мажбурлаш ҳолати қайд этилган. Ўтган йилнинг биринчи мавсумида бу кўрсаткич 1285 тани ташкил этганди. Шулардан 780 нафари полицияга ариза билан мурожаат этган. Бу жирканч жиноятни ўлжалари 11-16 ёшгача бўлган болалар ташкил этади. 276 ҳолатда эса 5-10 ёшгача бўлган болалардир. Бу рақамлар бир неча марта кўп ҳам бўлиши мумикн.Кўпгина ҳолатларда бундай ҳодисалар ҳуқуқни муҳофаза қилиш органларига хабар қилинмайди. ЮНИСЕФнинг маълумотларига кўра, Зимбабведа болаларни мажбурлаш 42 фоизни ташкил этади. Агар кўрсаткичларни 2012 йил билан солиштирадиган бўлсак, бу жирканч жиноят қанчалар ўсиб бораётганининг гувоҳи бўламиз. 2010 йилда вояга етмаган болаларни мажбурлаш ҳолати бўйича полицияга 2192 та ариза тушган бўлса, бу кўрсаткич 2014 йилда 3112 тани ташкил этди. Зимбабведа бу ҳолатларни яширишларини ҳисобга оладиган бўлсак, рақамлар янада катта бўлиши табиий.8. АвстралияАвстралияда ҳар 100 минг нафар киши ҳисобида ҳисобланганда жуда катта фоиз зўрлаш ҳолати қайд этилган. 2012 йилда 18 ёшдан катта бўлган 51200 нафар австралиялик хотин-қиз жинсий зўравонликнинг турли даржасидаги жабрланувчиларига айланган. Шундай бўлса ҳам бу хўрланиш бўйича атиги 30 фоиз жабрланувчи полицияга арз қилишган.news.com сайтининг маълумотларига қараганда ҳар олти австралиялик аёлнинг биттаси ўзлари танимайдиган ёки яқин алоқада бўлмаган одамлар томонидан жинсий зўравонликка учраган. (Агар таққослайдиган бўлсак, бу кўрсаткич дунёда ҳар 14 нафар аёлнинг биттаси нотаниш одам томонидан зўрланганлигига тўғри келади). Шу йўналишни текширувига қараганда Австралияни Янги Зенландия билан бирга олганда аёлларни нотаниш одамлар томонидан зўрлаш ҳолати бўйича дунёда учинчи ўринни эгаллайди. Бу жиноят бўйича полицияга мурожаат қилган аёллар атига 16,4 фоизни ташкил этган.Австралия зўрланган хотин-қизларнинг ҳимоя қилиш маркази ходими Карен Виллиснинг айтишича, 70 фоиз содир бўлаётган жинсий зўравонлик оила аъзолари, дўстлари, ҳамкасблари ёки бирга ўқийдиган дўстларининг айби билан юзага келади. Яна 29 фоиз зўравонлик эса аёлларнинг танишлари ёки олдин учрашиб юрган одамлари томонидан содир этилади. Фақатгина 1 фоиз ҳолатда нотаниш одамлар томонидан аёллар зўрланмоқда.7. КанадаЗўравонликдан жабр кўриб полицияга мурожаат қилаётганларни аксарияти бу хотин-қизлар бўлиб, The Huffington Post нинг ёзишича давлатда ҳар йили 460 мингдан зиёд жинсий зўравонликка оид жиноят содир этилиб, шундан 1000 тадан 33 тасигина полицияга маълум қилмоқда. 29 ҳолатда эса қонунга зид ҳолат, деб қайд қилинмоқда.Шимолий Америкада умрида бир марта бўлса ҳам ҳар 4 нафар аёлдан биттаси жинсий зўравонликка дучор бўлган. Натижада 11 фоиз хотин-қиз жисмоний ва жинсий зўравонликдан жароҳатланмоқда. Статистик маълумотларга қараганда, фақатгина 6 фоиз аёл полицияга ариза билан мурожаат қилган. Бу жиноят билан жабрланганларнинг 80 фоизини аёллар ташкил этади. Зўравонлик кўп ҳолатларда уйда содир этилмоқда. Шу сабаб 80 фоиз ҳолларда бу жиноят аёлнинг дўстлари ёки қариндошлари томонидан қилинади. Ҳайратланарлиси шундаки, ишга яроқсиз деб топилган аёлларнинг 83 фоизи жинсий зўравонликка дучор бўлган. Бу жиноятнинг 17 фоизида эса жабрланаётганлар қизлар бўлса, 15 фоизида эса 16 ёшгача бўлган ўғил болаларни ташкил этади.6. Янги Зеландия2013 йилда ўзларини Roast Вusters деб номлаган, жинсий зўравонлик билан шуғулланган гуруҳнинг қўлга олиниши бу юртда жинсий зўравонлик қай даражада эканлигини кўрсатиб берди. Полициянинг хабар беришича, Ғарбий Оклендлик бир нечта ёш йигитлар қизларни, шу ўринда, вояга етмаганларни ҳам бир жойга тўплаб, оммавий жинсий аҳлоқбузарлик қилишга мажбурлашган.Буюк Британия The Lancet тиббий журналининг маълум қилишича, Янги Зеландия жисмоний зўравонлик бўйича жаҳон миқёсида юқори ўринда туради. Журнал Янги Зеландияни жисмоний зўравонлик бўйича Австралия билан бир қаторга қўйган. Бу учинчи ўрин бўлиб, аёл аҳолини 16,4 фоизи жисмоний зўравонликка дучор бўлди дегани.Янги Зеландия Адлия вазирлигинг маълум қилишича, давлатда ҳар икки соатда турли ҳилдаги жинсий зўравонлик мақсадида тажовузлар қилинмоқда. Кўрсаткичлардан шу нарса муълум бўлдики, 16 ёшгача бўлган қизларни ҳар учтадан биттаси ва ўғил болаларнинг ҳар олтитадан биттаси жисмоний зўравонлик қурбонига айланишган.Бу жиноятни ўсиш даражаси шуни кўрсатадики, ушбу йилига 15 фоиз, мактаб ўқувчилари орасида 1 бараварга кўпаймоқда. Жинсий зўравонликка дучор бўлганлиги ҳақидаги маълумотни фақатгина 9 фоиз жабрдийдалар маълум қилишмоқда. Маълум қилинган жиноятларнинг фақатгина 13 фоизидагина жиноятчилар тегишли жазолар олмоқдалар. 91 фоиз ҳолатда эса жабрланганлар полиция босими остида ўз аризаларини қайтариб олишмоқда, деб ёзади New Zeeland Herald.5. ҲиндистонҲиндистонда жинсий зўравонлик каби жиноят жуда катта муаммо ҳисобланади. Миллий жиноятларни рўйхатга олиш қўмитаси (NCRB)нинг ҳисоб-китобларига қараганда 2010 йилдан аёлларга нисбатан 7,5 фоизга кўпайган. 1,2 миллиард аҳолиси бўлган Ҳиндистонда жинсий зўравонликдан жабр кўриб полицияга мурожаат қилганларнинг сони 2012 йилда 24923 тадан 2013 йилда 33707 га кўпайган. Жинсий зўравонликдан азият чекканларнинг аксарияти 18 ёшдан 30 ёшгача бўлган хотин-қизлардан иборат. Жабрланганларнинг 18 ёшгачабўлганларнинг учтадан биттаси 14 ёшгача бўлганлари эса 10 тадан биттани ташкил этади. Давлатда ҳар 20 дақиқада бир аёл жинсий зўрлашга дучор бўлмоқда.Ўтказилган текширишлардан шу нарса маълум бўлдики, Ҳиндистонда жинсий зўравонлик содир бўлаётган шаҳар бу Нью-Дели бўлиб чиқди. Бу шаҳарда ўтган йили зўравонлик бўйича содир этилган жиноятни ҳар тўрттадан биттаси полицияга хабар қилган. Умумий ҳисоб-китобларга қараганда Нью-Дели шаҳрида жинсий зўравонлик (1636 тани) ташкил этган бўлса, ундан сўнг Мумбай шаҳри (391 та), Жайпур (192 та), Пуна (171 та) ҳолат қайд этилган. Штатлар бўйича эса Мадхья-Прадеш штати биринчи ўринда турибди. Бу штатда бир кунда 11 та зўрлаш ҳолати қайд этилиб, бу умумий натижада 4335 та ҳолатни ташкил этади. Кейинги ўринда Ражастхон штати бўлиб, (3285) ҳолат, Махараштра штати (3063) ва Уттар-Прадеш штати (3050) ҳолатда қайд этилган.Давлатда ҳар куни 93 хотин-қиз жинсий зўравонликка дучор бўлади. 94 фоиз ҳолатда аёлларга таниш бўлганлар томонидан, яъни қўшнилар, танишлар, қариндошлар ва ҳатто оила аъзолари томонидан содир этилмоқда (бу 31807 та ҳолатдан 539 тани ташкил этади). Мутахассисларнинг фикрича, шу жиноят бўйича дунёда 54 фоиздан 90 фоизгача бўлган ҳолатларда ҳуқуқни муҳофаза қилиш органларига хабар берилмайди.4. Англия ва УэльсБуюк Британия қонунларига кўра, жинсий зўравонлик бу эркакни ғайриоддий ҳаракатлар билан бошқа бир одамга тажовузи ҳисобланади. Бошқа давлатларда жинсий зўравонлик ҳисобланадиган айрим ҳолатлар Буюк Британия қонунларига ҳозиргача киритилмаган. Мисол учун, (қандайдир буюм ёки бармоқлар ёрдамида).Адлия вазирлиги, ички ишлар вазирлиги ва Статистика бошқармасининг 2013 йили Англия ва Уэльсда жинсий зўравонлик номли маърузасида бу давлатда ҳар йили 85 минг нафар одам жинсий зўравонликка дучор бўлади. Шулардан 73 минг нафари хотин-қиз ва 12 минг нафари эркак ва ўғил болаларни ташкил этади. Ҳар куни 230 та жинсий зўравонлик содир бўлиб, 16 ёшдан юқори бўлган ҳар бешта хотин-қиздан биттаси турли хилдаги жинсий зўравонликка дучор бўлишади.ВВСнинг хабар беришича, Англия ва Уэльсда умумий жиноятлар тушиб бораётган бир пайтда айнан жинсий зўравонлик билан боғлиқ бўлган жиноятлар кўпайиб бормоқда. Ҳуқуни муҳофаза қилиш органларининг айтишича, бу жиноят 29 фоизга кўпайган. 13 ёшдан 18 ёшгача бўлган учтадан битта қиз ва 16 фоиз ўғил болалар, шу жумладан, 250 минг нафар балоғат ёшига етмаган қиз доимий равишда жисмоний зўравонликнинг турли кўринишларидан азият чекишмоқда.3. АҚШЖаҳон жинсий жиноят статистика бўлими ва Жорж Мейсон университетининг маълумотларига қараганда, ҳар учтадан битта америкалик хотин-қиз жинсий зўравонликка дучор бўлмоқда. 19,3 аёл ва 2 фоиз эркак умрлари давомида ҳеч бўлмаганда бир марта бўлса ҳам жинсий зўравонликка дучор бўлмоқда. Бундан ташқари, 43,9 фоиз аёл ва 23,4 фоиз эркак бошқа бир кўринишдаги жинсий зўравонликка учрамоқда.Жуда кўпчилик ёшлик пайтлариданоқ жинсий мажбурланишни қурбонига айланишган. 25 ёшдан кичик бўлган 79 фоиз, 18 ёшдан кичик бўлган 40 фоиз одамлар мажбурланган деб ёзади USA Today.RAIINнинг маълумотларига кўра, АҚШда ҳар 107 сонияда битта одам жинсий зўравонликни ўз ичида акс этган ҳолатга дучор бўлади. Ҳар йили шу турдаги жиноятдан 293 минг нафар одам жабрланади (12 ёшдан юқори бўлганлар). 68 фоиз жинсий жиноят ошкор қилинмайди ва 98 фоиз зўравон жиноятчи қамоққа тушмай озодликда қолиб кетади.Талаба бўлган 25 фоиз хотин-қизнинг айтишича, уларни 14 ёшга тўлганларидан сўнг, биринчи бор мажбурлашган ёки мажбурлашга ҳаракат қилишган. Бу ҳолат бўйича атига 16 фоиз одам полицияга хабар етказган. Кўп ҳолларда жинсий зўрланишга 18 ёшдан 24 ёшгача бўлган хотин-қизлар дучор бўлмоқда.Адлия бошқармасининг хабар беришича, Америка қамоқхоналарида аёллардан кўра кўпроқ эркаклар жинсий зўравонлик қурбонига айланишмоқда. Ҳар йили АҚШда 216 минг нафар маҳбус жинсий зўравонликка учрашмоқда. Шу соҳада иш олиб бораётган Миллий тадқиқот қўмитасининг хабарига кўра, 4 фоиз маҳбус жинсий зўравонликка учраётган бўлса, шулардан 9,5 фоизи вояга етмаганларни ва 7 фоизи аёлларни ташкил этади. Хотин-қизларнинг айтишича, уларни ўз хонадошлари мажбурлаган. Эркак маҳбусларни айтишича, уларни қамоқхона ходимлари зўрлашган.2. ШвецияШвеция жинсий зўравонлик бўйича ЖАРдан сўнг иккинчи ўринни эгаллайди (100 минг нафар одамдан 52,2 нафар одам). Статистика маълумотларига қараганда, швециялик аёлларнинг ҳар тўрттадан биттаси, жинсий зўравонликка дучор бўлган. Бу жиноятни ўсиши ва оқибатлари жуда ташвишланарли даражага етиб келган. 1975 йилда шу жиноят бўйича полицияга 421 та ариза тушган бўлса, 2014 йилга келиб бу рақам 6620 тани ташкил этди. Фоиз ҳисобида ўсиш 1472 фоизни кўрсатди. Бундан шу нарса маълум бўладики, Швеция хотин-қизлар учун дунёда энг хавфли ҳудуд бўлиб қолмоқда.Швеция жинсий зўравонлик бўйича Европада энг катта кўрсаткичга эга бўлган давлатдир. Мамлакат жиноятчиликка қарши кўрашиш ва уни йўқ қилиш қўмитасининг маълумотларига кўра, 2013 йилда Швеция полициясига жинсий зўравонлик бўйича 100 минг нафар одамдан 63 таси ариза билан мурожаат этган. Балоғат ёшига етмаган швециялик қизларни ҳар учтадан биттаси турли хилдаги жинсий зўравонликларга дучор бўлган. 2013 йилни биринчи олти ойлигида Стокгольм полициясига 1000 нафар аёл ариза билан мурожаат этган. Шулардан 300 нафари 15 ёшга тўлмаган болаларни ташкил этади.1. ЖАРДунёда ЖАР жинсий зўравонлик бўйича биринчи ўринни эгаллайди. Агар йилида давлатда 500 минг нафар одам мажбурланиш жинояти билан рўбару келишини ва бу хотин-қизларнинг 40 фоизини ташкил этишини тасаввур қилсангиз бу даҳшатли ҳолат эканини тушиниб етасиз. ЖАРдаги хотин-қизларнинг 40 фоизи умрида бир марта бўлсада жинсий зўравонликка дучор бўлади. Тиббий тадқиқот марказининг (MRC), хабарига кўра, жабр кўрганларнинг фақат ўнтадан биттаси ариза билан мурожаат этади. Шу тариқа полицияда бор маълумотлар бу ҳаммаси деагни эмас.Бу рақамлар бир неча маротаба катта бўлиши аниқ. Озчиликнинг бераётган аризалари билан ЖАР шу жиноят бўйича рўйхатни бошқариб турибди. Жинсий зўравонлик билан боғлиқ жиноятдан, асосан, аёллар жабр кўрмоқда. Эркаклар ва болалар ҳам бу жиноятдан четда қолаётгани йўқ. Бошқа эркаклар томонидан мажбурланшган эркаклар 4 фоизни ташкил эатди. Полициянинг маълумотларига кўра, бу жиноятдан 41 фоиз болалар жабр кўрмоқдалар. 15 фоизи ҳолатда эса 11 ёшдан кичик бўлганлар жабрланмоқда. ЖАР Тиббий тадқиқот марказининг хабарига кўра, жинсий зўравонликка 18 ёшгача бўлган болаларни 50 фоизи дучор бўлмоқда. Бошқа маълумотларга қараганда ЖАРда 24892 ҳолатда жинсий зўравонлик ёки шу ҳолатга ҳаракат қилинганларни 18 ёшдан кичик бўлган болалар ташкил этади.\nWonders Lists матеариллари асосидаАбу Муслим тайёрлади\tЕвропанинг ўғирланиши »\n1975 йили Тошкент шаҳрида туғилган. Ўрта мактабдан сўнг, Аҳмад Яссавий номидаги Халқаро университетнинг ҳуқуқшунослик факултетини тамомлаган (Қозоғистон). Халқаро Интеллектуал мулк ташкилотининг дипломига эга (Всемирная академия ВОИС – WIPO Academy).2003-2015 йилларда бевосита шайх Муҳаммад Содиқ Муҳаммад Юсуф ҳазратлари бошчиликларида йигирмадан ортиқ диний-маърифий сайтлар ташкил этди ҳамда шу кунгача ушбу сайтлар мудири.\nПоследнее от Абу Муслим\nПарижнинг марказий масжидида жума намозини адо қилишга рухсат берилмади\nУлуғ карвон билан... Аброр Мухтор Алий September-23-2015\nБугун танқид ҳақида бир икки оғиз мулоҳаза ёзмоқчиман. Мени бу мулоҳазага ундаган нарса анчадан бери ижтимоий тармоқларда кузатиб юрганим бир ҳолатдир. Кўпинча Ислом уламоларини танқид қилаётган бир тўда “номаълум” шахсларни кўра...\n1971 йилда Наманган вилоят Чортоқ туман Ҳазратишоҳ қишлоғида туғилган.1988-1\n1975 йили Тошкент шаҳрида туғилган. Ўрта мактабдан сўнг, Аҳмад Яссавий номи�\nАбу Асадуллоҳ 1977 йил Тошкент шаҳрида туғилган. Тошкент алоқа институти (�\nЭнг янги мақолаларЭнг янги мақолалар\nСен назар солса, сурур бағишлайдиган рафиқамисан? 0 : Comments | Rating: 5 4\n0 : Comments | Rating: 4 5\n0 : Comments | Rating: 11 7\nПуч авлод одамлари 0 : Comments | Rating: Not rated yet 1\n0 : Comments | Rating: 28 2\n0 : Comments | Rating: 16 3\n0 : Comments | Rating: 13 4\nҚайси гуноҳи учун ўлдирмоқчи бўлишди!?\n0 : Comments | Rating: 12 5\n0 : Comments | Rating: 11 6\nМаккадаги фожеанинг асл сабаби нима эди? 0 : Comments | Rating: 12 7\n0 : Comments | Rating: 11 8\n«Малайзия мўъжизаси» муаллифи ўз сирларини очди 0 : Comments | Rating: 14 JoomlaXTC Power Tabs - Copyright (C) 2011-2012 Monev Software LLC


2020 йилда Ўзбекистондаги ўртача ойлик иш ҳақи 2,66 миллион сўмни ташкил этди — Review.uz\nЎртача ойлик иш ҳақининг ўсиш суръати апрел ойидан бери секинлашди.\n2020 йилда аҳолининг умумий даромадлари 401,5 трлн сўмни ташкил этди. Бу ҳақда Статистика қўмитаси маълумот берди.\nАҳоли умумий даромадларнинг номинал ўсиши 15,9 фоиз, реал (истеъмол нархлари индексини инобатга олганда) ўсиши эса 2,6 фоизни ташкил этди.\n2020 йилда аҳоли жон бошига умумий даромадлари 11,7 млн сўмни ташкил этиб, 2019 йилга нисбатан 13,7 фоизга ўсди (реал ўсиш 0,7%). 2019 йилда ушбу кўрсаткичнинг реал ўсиши 5 фоизни ташкил қилган.\n2020 йилнинг ўн икки ой давомида аҳоли жон бошига умумий даромадлар ҳажми Тошкент шаҳрида (23,6 млн сўм) ҳамда Навоий (19,2 млн сўм), Бухоро (14,5 млн сўм), Тошкент (12,6 млн сўм) ва Хоразм (12 млн сўм) вилоятларида ўртача республика даражасидан юқори кўрсаткичлар қайд этилганлиги кузатилди.\nУшбу давр мобайнида аҳоли жон бошига умумий даромадлар ҳажми энг қуйи кўрсаткичлари Фарғона (8,7 млн сўм) ҳамда Наманган (9 млн сўм) вилоятларида ва Қорақалпоғистон Республикасида (9,2 млн сўм) қайд этилди.\nAҳоли жон бошига умумий даромадларнинг энг юқори реал ўсиши Навоий вилояти (6,0%), Қорақалпоғистон Республикаси (4,0%), Самарқанд (3,7%) ва Тошкент (3,4%) вилоятларида кузатилди.\nAҳолининг умумий даромадлари ҳажмини сезиларли даражада ўсиши асосан умумий даромадлар таркибида 69,3% улушга эга бўлган меҳнат фаолиятидан олинган даромадлар (ёлланма ишчиларнинг даромадлари ва мустақил равишда банд бўлишдан олинган даромадлар) ва 25,5% ни ташкил этувчи трансфертлардан (пенсия, нафақа, стипендия) олинган даромадларнинг сезиларли ўзгариши ҳисобига юзага келган.\nМол-мулкдан олинган даромадларнинг умий ҳажми 12,2 трлн сўмни ташкил этиб, умумий даромадлар таркибидаги улуши 3 фоизга етди. Шундан — 20,1 фоизи фоизлар ва муаллифлик ҳақи, 35,1 фоизи дивидендлар, 44,8 фоизи бошқа мулкий даромадларга тўғри келади.\nИш ҳақининг ўсиши\n2020 йилда республика бўйича ўртача ойлик иш ҳақи 2,66 млн сўмни ташкил этиб, 2019 йилга нисбатан 14,8 фоизга ўсди. Ўзбекистон бўйича энг юқори иш ҳақи Тошкент шаҳри (3,99 млн сўм), ҳамда Навоий (3,5 млн) ва Тошкент (2,87 млн сўм) вилоятларида қайт этилган.\nЎтган йил давомида иқтисодий фаолият турлари бўйича қуйидаги ўртача ойлик иш ҳақи шаклланди:\nИқтисодий фаолият тури Ўртача ойлик иш ҳақи, млн сўм Ўтган йилга нисбатан ўсиш суръати, % Ушбу соҳада ишлаётганларнинг давлат бўйича жами ходимлар сонига нисбати, % Республика бўйича энг юқори кўрсаткич Республика бўйича энг қуйи кўрсаткич\n1 Саноат 3,68 38,1 18,2 Навоий Наманган\n2 Қурилиш 3,21 20,4 2,2 Навоий Жиззах\n3 Савдо 2,75 3 2,2 Тошкент шаҳри Самарқанд\n4 Ташиш ва сақлаш 3,41 27,7 4,5 Хоразм Жиззах\n5 Ахборот ва алоқа 4,37 63,8 1,2 Тошкент шаҳри Тошкент\n6 Молиявий ва суғурта фаолияти 6,23 133,6 2,3 Тошкент шаҳри Сурхондарё\n7 Таълим 1,98 -25,6 36,8 Тошкент шаҳри Қашқардарё\n8 Соғлиқни сақлаш ва ижтимоий хизматлар кўрсатиш 1,80 -32,2 16,8 Бухоро Қашқардарё\n9 Бошқа фаолият турлари 2,67 0,2 15,8\nИзоҳ: Статистикада юридик шахс мақомига эга бўлган корхона ва ташкилотларда ишловчи ходимларнинг (меҳнат дафтарчалари мавжуд бўлган) маълумотлари инобатга олинган.


Она тилимиз – бебаҳо қадрият | "Адолат" СДП\nОна тилимиз – бебаҳо қадрият\nХалқимизнинг кўп асрлик маданий, илмий-маърифий ва бадиий тафаккури, интеллектуал салоҳиятининг ёрқин ва бебаҳо маҳсули бўлган ўзбек тили жаҳондаги бой ва қадимий тиллардан биридир. Мамлакатимизда амалга оширилаётган кенг кўламли ислоҳотлар жараёнида давлат тилининг ҳаётимиздаги ўрни ва нуфузи тобора ошиб бормоқда. Айниқса, жорий йилнинг 23 сентабрида Ўзбекистон Президенти Шавкат Мирзиёевнинг Бирлашган Миллатлар Ташкилоти Бош Ассамблеясининг 75-сессиясида ўзбек тилида ўз фикр-мулоҳазалари, ташаббус ва таклифларини бошқа халқ вакиллари диққатига етказилиши тилимизнинг қадр-қимматини янада оширди.\nҲозирги кунда ўзбек тили ҳаётимизнинг барча жабҳаларида, яъни давлат ва жамият бошқарувида, давлатлараро муносабатларда, илм-фан, таълим-тарбия, тиббиёт, маданият ва санъат соҳаларида кенг қўлланиб келинмоқда. Ўзаро ҳамкорлигимиз, қардош халқлар маданияти, ижтимоий, сиёсий, иқтисодий ва маънавий ҳаёти билан ҳамжиҳатлигимиз туфайли тилимизга қанчадан қанча сўзлар қўлланиб, коммуникатив муносабатимизни кенгайтиришга хизмат қилмоқда. Ўзбек тилининг асосчиси Алишер Навоий таъбири билан айтганда: “Кўнгил дуржида гавҳар сўздурур, Башар гулшанида самар сўздурур”.\nЎзбек тилда яратилган буюк асарлар ҳамон халқимизнинг асрлардан-асрларга ўтиб келаётган маданий мероси ва ўлмас бойлигидир. Бундай бебаҳо меросга “Алпомиш”, “Гўрўғли” туркумидаги достонлар, “Рустамхон”, “Кунтуғмиш” каби халқ оғзаки ижоди намуналари, шунингдек, халқ мақоллари, ривоят ва афсоналари, терма ва лапарлари далил бўла олади. Ёзма адабиёт намуналари бўлмиш Маҳмуд Қошғарийнинг “Девони луғати-т-турк”, Юсуф Хос Хожибнинг “Қутадғу-билиг”, Алишер Навоийнинг “Хамса”, Заҳириддин Муҳаммад Бобурнинг “Бобурнома”, Абдулла Қодирийнинг “Ўткан кунлар”, Эркин Воҳидов ва Абдулла Ориповнинг “Сайланма”лари миллатимизнинг ўчмас миллий ва маънавий мероси бўлиб яшаб келмоқда. Дарҳақиқат, “Она тили халқимиз учун миллий ўзлигимиз ва мустақил давлатимиз тимсоли маънавий бойликнинг буюк қадриятидир. Кимда-ким она тилимиз латофати, жозибаси, таъсир кучининг чексиз имкониятларини ҳис қилмоқчи бўлса, мунис оналаримизнинг аллаларини, минг йиллик достонларимизни, ўлмас мақомларини эшитсин. Бахши ва ҳофизларимизнинг сеҳрли қўшиқларига қулоқ тутсин. Туркий тилларнинг катта оиласига мансуб бўлган ўзбек тилининг тарихи халқимизнинг кўп асрлик кечмиши, орзу-интилишлари, дард армонлари, зафар ва ғалабалари билан чамбарчас боғлиқдир”.\nХалқимизнинг тилида “Байрам” деган улуғ калом бор. Байрам-нафақат қувноқ, шодиёналик, тантанаворлик мазмуни касб этибгина қолмай, унинг замирида халқимизнинг курашувчанлик, фидойилик ва орзу-умидлари мужассам. Халқимизнинг барча фуқароларига давлат тилининг 31 йиллик тантанали байрами муборак бўлсин. “Эзгу сўз, эзгу амал, эзгу фикр” қалбимизни тўлин ой каби мунаввар этсин.\nНусратова Хамида Чўлибоевна\nМаколани ўқиб, жуда таъсирландим. Она тилим Ўзбек тилининг қадр-қиммати, бебаҳо гавғарлиги, буни дунёга ҳам танитиш кераклигини ҳис қилдим. Байрам муборак бўлсин, азиз юртдошим...


Жорий йилнинг 26 майида ЎзР Фанлар академияси Хоразм Маъмун академиясининг 1000 йиллигига бағишлаб, республика илмий анжуманини ўтказди. Ушбу тадбирни ташкил этишда Абу Райҳон Беруний номидаги Шарқшунослик институти ҳамда бошқа бир қатор илмий муассасалар яқиндан ёрдам кўрсатдилар.\nИлмий анжуманни Фанлар академияси вице-президенти С.С.Ғуломов очиб, сўзни Фанлар академияси президенти, академик Ш.И.Салиҳовга берди. Нотиқ ўз нутқида Ўзбекистон Вазирлар Маҳкамасининг Хоразм Маъмун академиясининг 1000 йиллигини нишонлаш тўғрисидаги қарори ва мазкур юбилей ЮНЕСКО иштирокида ўтиши буюк аждодларимиз яратган бебаҳо илмий меросни янада кенг ўрганиш ва келгуси авлодларга етказишда муҳим тадбир эканлигини таъкидлади. Бу борадаги ишлар кўламини янада кенгайтириш ва уларни энг юқори савияда амалга ошириш ғоятда муҳим ва масъулиятли вазифа экани яна бир карра уқтирилди.\nФанлар академиясининг илмий тадқиқот муассасаларида Хоразм Маъмун академияси 1000 йиллигига тараддуд масалалари айни қизғин паллага кирди. Тадқиқотлар натижасида маҳсус монография ва бир қанча рисолалар ва кўплаб мақолалар чоп этилди. Ўзбек, рус, ва инглиз тилларидаги махсус альбом тайёрланяпти. Тошкент Халқаро Вестминистр университети билан ҳамкорликда тайёрланиб, ушбу мавзуга бағишланган мультимедия анжуман иштирокчилари эътиборига ҳавола этилди. Хоразм Маъмун академиясига бағишланган ҳужжатли фильм суратга олинмоқда. Хоразмда эса кенг миқёсдаги ободонлаштириш ишлари олиб борилиб, Хоразм Маъмун академиясининг тарихи ва бугунги кунини акс эттирувчи янги музей ҳам бунёд этилмоқда.\nЯлпи мажлисдан сўнг анжуман иштирокчилари “Хоразм Маъмун академияси олимларининг илмий мероси” ҳамда “Хоразм ва унинг Марказий Осиё маданияти ривожидаги ўрни” шўъбаларига бўлиниб, ўз ишларини давом эттирдилар.\nАнжуманда Хоразм Маъмун академиясининг ташкил топиши, унда фаолият юритган алломалар илмий мероси, Хоразмнинг кўҳна тарихи, ҳамда ЎзР Президенти қарорига биноан 1997 йил қайта тикланган Хоразм Маъмун академиясининг бугунги кундаги фаолиятига оид ўттизга яқин илмий маърузалар тингланди.\nМажлис сўнгида маърузалар бўйича қизғин мунозаралар бўлиб ўтиб, Хоразм Маъмун академияси юбилейини муносиб кутиб олиш учун зарур хулосалар қилинди.


Тиш қонаб, безовта қилса… — Фарғона шифокори\n07.06.2018 07.06.2018 fsh.uz\n«Тишим тез-тез қонаб туради. Айниқса, тиш тозалаётганимда. Бу ҳолатнинг сабаби нима? Қандай бартараф этиш мумкин?»\n— Ҳар қандай сурункали касалликлар, шу жумладан, пародонтит ҳам баҳор ва куз ойларида ўткирлашиши (кучайиши) мумкин. Шунинг учун ҳам тишни профессионал даражада тозалаш учун стоматолог ҳузурига бориб туринг. Бу милк муаммоларини бартараф қилишнинг энг самарали усулидир. Тишнинг доимий қонаши ва касалликларига тишдаги тошлар — қаттиқ қолдиқлар ҳам сабаб бўлади. Улар асосан тишнинг сиртида ва милк остида жойлашган бўлади.\nБаъзан беморлар тошларни юмшоқ мато билан артишга ҳаракат қилишади. Бу эса нохуш ҳолатларни юзага келтириши мумкин. Тишдаги тошларни мустақил равишда тозалаш мумкин эмас. Энг яхши тиш чўткаси ҳам мукаммал равишда тозалаш хусусиятига эга эмас.\nТишларни профессионал равишда тозалаш ультратовуш ёрдамида амалга оширилади. Дастлаб ультратовуш тўлқини тишдаги тошлардан халос қилса, сўнгра уни қаттиқ элементлардан тозалайди ва мусаффолик беради. Кейин алоҳида суюқлик — сув, ҳаво, сода босими тишлардаги қолган майда тошларни йўқ қилади.\nТиш шифокори сизнинг ҳолатингизни кўргач, махсус даволовчи тиш пасталари буюриши ҳам мумкин.\n← Соғлиқни сақлаш вазири «Facebook»да ўз саҳифасини очди\nРамазон меваси – хурмо! →\n28.05.2017 fsh.uz 618


2021 йилдан ғалла етиштириш бўйича давлат буюртмаси бекор қилинади » Muzlik.uz - O‘zbekiston yangiliklari\n2021 йил ҳосилидан бошлаб давлатга ғалла сотиш режаси тўлиқ бекор қилиниб, маҳсулотни бозор нархларида сотиб олиш йўлга қўйилади. Бу ҳақда Ўзбекистон президенти Шавкат Мирзиёев раислигида агросектор масалаларига бағишланган йиғилишда маълум қилинди, дея хабар берди давлат раҳбари матбуот хизмати. Жорий йилда етиштириладиган ғалла ҳосилидан давлат эҳтиёжлари учун сотиладиган ҳажми камайтирилади. Натижада мамлакат бўйича бу йил қўшимча 1 миллион тоннадан ортиқ ғалла фермерлар ихтиёрида қолади. Қайд этилганидек, ғаллани давлат эҳтиёжи учун мажбурий сотиб олиш тизимидан давлат захиралари тизимига ўтилмоқда ва фермерларга ғаллани эркин сотиш ҳуқуқи берилмоқда. Бу масала озиқ-овқат хавфсизлиги билан боғлиқ бўлганлиги боис давлатга мажбурий ғалла сотиш тизими икки босқичда бекор қилиниши режалаштирилган. "Газета.uz"да реклама Аввалроқ, 2021 йил ҳосилидан бошлаб дон учун давлат буюртмаси ҳажми босқичма-босқич қисқартирилиши ва 1 октябрдан бошлаб интервенцион харидлар тизими жорий этилиши ҳақида хабар қилинган эди. Ушбу тизимга кўра, нархлар пасайиб кетган тақдирда янада арзонлашмаслиги учун давлат ортиқча ғаллани сотиб олади, нархлар кескин кўтарилганда эса давлат захираларидаги ғалладан сотилади. Шундай қилиб унинг қимматлашуви олди олинади. Видеоселектор йиғилишида мева-сабзавотчилик ва узумчилик кластерлари фаолиятини самарали ташкил қилишга қаратилган устувор вазифалар муҳокама қилинди. Аввало, тизимдаги шартномавий муносабатларни тўғри шакллантириш, маҳсулот етиштирувчи, қайта ишловчи ва экспортчининг манфаати, мажбурияти ҳамда жавобгарлигини аниқ белгилаш муҳимлиги таъкидланди. Кластерлар таклифлари асосида экспортбоп экинларни жойлаштириб, зарур уруғлик, кўчат, минерал ўғит, ёқилғи масаласини ҳал қилиш ва уларнинг таъминотини тизимли йўлга қўйиш бўйича кўрсатмалар берилди. Жойларда кластерлар фаолиятини самарали ташкил этишга вилоятлар ва туманлар ҳокимларининг биринчи ўринбосарлари шахсан масъул этиб белгиланди. Марказий банк ва тижорат банклари раҳбарларининг ўринбосарларидан бири мева-сабзавотчилик кластерларини айланма маблағлар билан таъминлаш ва улар томонидан ишлаб чиқилган лойиҳаларни ўз вақтида молиялаштиришга масъул қилинди. «Кластерлар фаолиятини йўлга қўйишдан асосий мақсад — экспорт ҳажмини ошириш. Бунинг учун эса янги бозорларни топиш керак. Бозор бўлмаса, экспорт ҳам бўлмайди, кластер тизими ҳам юрмайди. Шунинг учун чет эллардаги талабни мунтазам ўрганиб, имкониятлардан самарали фойдаланиш, экспортда изчилликни таъминлаш керак», — деди Шавкат Мирзиёев. «Ўзбекозиқовқатхолдинг» компаниясига ташкил этилаётган ҳар бир кластер билан индивидуал ишлаб, экспорт шартномаларини чуқур таҳлил қилиш, айланма маблағлар ажратилишини ҳисобга олиб, қўшимча контрактлар тузишга кўмаклашиш вазифаси юклатилди. Пахтачилик кластерлари фаолиятини такомиллаштириш, давлат эҳтиёжлари учун пахта ва ғалла етиштириш тизимидан қадамма-қадам воз кечиш масалалари ҳам йиғилишда батафсил муҳокама қилинди. «Бу йил қишлоқ хўжалигида катта ислоҳотларни бошлаяпмиз. Ҳокимлар бу масалани чуқур тушуниб, ичига киришлари шарт. Энди орқага йўл йўқ. Қишлоқ хўжалиги ишлаб чиқаришини эркинлаштирмасак, манфаатдорликни оширмасак, иқтисодий ўсиш ва самарадорликка эришиб бўлмайди», — деди президент. Йиғилишда кластерлар фаолиятининг самарадорлигини ошириш ва уларни молиявий қўллаб-қувватлаш масаласи ҳам атрофлича таҳлил қилинди. Адлия вазирлиги ҳамда Қишлоқ хўжалиги вазирлигига кластерларнинг ҳуқуқ ва мажбуриятларини белгилаб, уларнинг фаолиятини тартибга солиш юзасидан кўрсатма берилди. Пахта етиштиришнинг амалдаги тизими фермерлар ва кластерлар ўртасида молиявий жиҳатдан кўплаб саволларни келтириб чиқармоқда. Бу бир тарафдан пахтани қайта ишлаш ва тайёр маҳсулот ишлаб чиқаришга маблағ етишмаслигини келтириб чиқарса, иккинчидан, пахта етиштирган фермер хўжаликлари билан ҳисоб-китоб қилиш имкониятини чеклаб қўймоқда. Шу боис кластерлар молиялаштириш тизимини такомиллаштириш, уларда маҳсулот ишлаб чиқариш ва қайта ишлашни алоҳида фаолият тури сифатида кредитлаш тизимини жорий этиш зарурлиги таъкидланди. Пахта-тўқимачилик кластерлари ташкил этилмаган жойларда пахта тозалаш заводлари негизида фермерлар кооперациялари йўлга қўйилиши белгиланди. Видеоселектор орқали жойлардаги кластерлар раҳбарлари билан мулоқотда лимончиликни ривожлантириш масаласига ҳам алоҳида эътибор қаратилди. Давлатимиз раҳбари лимон етиштириш сердаромад соҳа эканини таъкидлаб, ҳудудларда лимонзорлар ташкил қилиш юзасидан ўз тавсияларини берди. Ушбу мақсадлар учун «Туронбанк» АТБ томонидан 100 миллион доллар миқдорида кредит маблағлари ажратилиши белгиланди. Ер ажратиш борасидаги муаммолар кўриб чиқилди. Суғориладиган майдонлар талон-торожига чек қўйиш, ҳар бир қарич ердан халқ манфаати йўлида самарали фойдаланиш зарурлиги кўрсатиб ўтилди. Шундан келиб чиққан ҳолда, жойлардаги мутасаддиларнинг масъулияти ва жавобгарлигини ошириш юзасидан тегишли вазифалар белгилаб берилди.\nПрезидент ғалла ҳосилдорлигини янада ошириш бўйича чора-тадбирларни белгилаб берди


“Оятул курсий” фазлилати - Баҳоуддин Нақшбанд ёдгорлик мажмуаси маркази\n“Оятул курсий” фазлилати\n43604 марта ўқилди.\nУбай ибн Каъб розияллоҳу анҳудан ривоят қилинади:«Набий соллаллоҳу алайҳи васаллам:«Эй Абу Мунзир, Аллоҳнинг китобидаги энг улуғ оят қайси эканини биласанми?» дедилар. «Аллоҳ ва Унинг Расули аълам» дедим. «Эй Абу Мунзир, Аллоҳнинг китобидаги энг улуғ оят қайси эканини биласанми?» дедилар. «Аллоҳу лаа илаҳа иллаа ҳуу ал-Ҳайюл Қой-йум», дедим. Шунда у зот кўксимга уриб:«Аллоҳга қасамки, сенга илм муборак бўлсин, эй Абу Мунзир», дедилар».Муслим ва Абу Довуд ривоят қилишган.\n«У кишининг кичкина омборчасида хурмо бор эди. Fул келиб ундан олиб кетар эди. Ўшани Набий соллаллоҳу алайҳи васалламга шикоят қилди. Шунда у зот:«Қачон уни кўрсанг, бисмиллаҳи, Расулуллоҳ соллаллоҳу алайҳи васалламга ижобат қил, дегин, дедилар.У ҳалигини тутиб олди. У қайтиб келмасликка қасам ичган эди, қўйиб юборди. Сўнг Расулуллоҳ соллаллоҳу алайҳи васалламнинг ҳузурларига келди.«Асиринг нима қилди?» дедилар у зот.«Қайтиб келмасликка қасам ичди», деди.«Ёлғон айтди. У яна ёлғонга қайтади», дедилар.У уни яна бир бор тутиб олди. У қайтиб келмасликка қасам ичди. У қўйиб юборди.Сўнг Расулуллоҳ соллаллоҳу алайҳи васалламнинг ҳузурларига келди.«Асиринг нима қилди?» дедилар У зот.«Қайтиб келмасликка қасам ичди», деди.«Ёлғон айтди. У яна ёлғонга қайтади», дедилар.У уни яна бир бор тутиб олди ва:«Мен сени Расулуллоҳ соллаллоҳу алайҳи васалламнинг ҳузурларига олиб бормагунимча қўйиб юбормайман», деди.«Мен сенга бир гап айтаман. «Оятул Курсий»ни уйингда ўқигин. Шунда шайтон ҳам, бошқаси ҳам сенга яқин келмайди», деди ғул. Сўнг Расулуллоҳ соллаллоҳу алайҳи васалламнинг ҳузурларига келди.«Асиринг нима қилди?» дедилар у зот.У ғулнинг айтганларининг хабарини берди.«Ўзи ёлғончи бўлса ҳам, рост гапирибди», дедилар У зот». Термизий ва Бухорий ривоят қилишган.\n«Оятул Курсий»нинг фазли ҳақида келган баъзи ривоятлар:\nОятал курсининг хосиятлари жуда кўп. Ҳадиси шарифларда шундай дейилади:\n“Оятал курси оятларнинг саййиди. Бир жойда ўқилса, шайтон у ерда тура олмайди, албатта, қочади.” (Ҳаким)\n“Оятал курси Қуръони каримнинг тўртдан бири.” (Абушшайх)\n“Фотиҳа билан Оятал курсини ўқиган одамга шу куни жин ва шайтон зарар етказа олмайди, кўз тегмайди.” (Дайламий)\n“Ётар маҳали оятал курсини ўқиган кишига шайтон яқин келолмайди.” (Шавоҳид-ун-нубувва)\n“Ҳар бир фарз намозидан кейин Оятал курсини ўқиган одам учун Жаннатга киришига ҳеч қандай тўсиқ йўқ.” (Насоий, Ибн Хиббан, Байҳақий, Табароний)\n“Уйидан чиқаётганида Оятал курси ўқиган кимсага уйига қайтгунича етмиш фаришта истиғфор ва дуо айтади.”\nУловга минганида ҳам Оятал курси ўқиш офат ва бало-қазолардан сақлайди.\nОятал курсини ихлос билан ўқиган одамнинг инсон билан жонивор ҳақларидан, фарз қарзларидан бўлак бутун гуноҳлари кечирилади. Яъни тавбалари қабул бўлади. (Ислом ахлоқи)\nҲазрати Али “Қабр азобидан қутилиш учун Оятал курсини кўп ўқиш керак” деб айтганлар. ( Зухра-тур-Рияз )\n“Аййуҳал валад илмиҳол”даги ҳадислар қуйида келтирилган:\n“Намоздан кейин Оятал курси ўқиган кимсага ҳар бир ҳарфи учун қирқ савоб ёзилади.”\n“Кимки намоздан сўнг Оятал курси ўқиса, шу оят тўхтамасдан Арши аълогача кўтарилиб “Ё Рабби! Мени ўқиган қулингни кечиргин!” дейди. Ҳақ таоло макондан муназзаҳ ҳолда “Эй фаришталарим! Гувоҳ бўлинглар, намоздан кейин Оятал курсини ўқиган қулимни кечирдим” деб буюради.”\n“Фарз намозни тугатгандан кейин бир марта Оятал курсини ўқиб, 33 марта Субҳоналлоҳ, 33 марта Алхамдулиллоҳ, 33 марта Аллоҳу акбар ҳамда бир марта “Ла илоҳа иллаллоҳу ваҳдаҳу ла шарика лаҳ, лаҳул мулку ва лаҳул хамду ва ҳува алайҳиссалом кулли шайин қодир” деган одамнинг гуноҳларини Аллоҳу таоло кечиради.”\nИмом Доримий ривоят қиладилар, Абдуллоҳ ибн Аббос розияллоҳу анҳумо: «Ким Бақара сурасидан ўн оятни–аввалидан тўрт оят, «Оятул Курсий» ва ундан кейинги икки оят ва охиридан уч оятни кечаси ўқиса, ўша уйга шу кечаси шайтон кирмайди», деганлар.\nХўжа Али Ромитаний жомеь масжиди\nимом хатиби: Отабек Раҳимов


Жаҳон банки Ўзбекистонга ижтимоий ҳимоя учун 50 млн доллар ажратди – Газета.uz\nЖаҳон банки Ўзбекистонга ижтимоий ҳимоя учун 50 млн доллар ажратди\nЖаҳон банки Ўзбекистонга ижтимоий ҳимоя тизимини мустаҳкамлаши учун 50 млн доллар миқдорида қарз ажратди.\n2 июл 2019, 16:09 Иқтисодиёт\nЖаҳон банки Директорлар кенгаши «Ижтимоий ҳимоя тизимини мустаҳкамлаш» лойиҳасини амалга оширишга Халқаро тараққиёт ассоциациясиниг (ХТА — ЖБ таркибидаги тузилма)50 млн доллар миқдоридаги қарз маблағини ажратишни маъқуллади, дея хабар қилди банкнинг Ўзбекистондаги ваколатхонаси матбуот хизмати.\nЛойиҳани амалга ошириш жараёнида нафақа олувчи шахсларнинг ягона рўйхати шакллантирилади. У аҳолининг кам таъминланган ва ижтимоий ҳимояга муҳтож, бирламчи эҳтиёж маҳсулотлари ва коммунал хизматлар нархлари кўтарилишидан азият чекаётган қатламларинидастурларга қамраб олишга ёрдам беради.\nЛойиҳа мамлакатдаги иқтисодий ўзгаришлар натижасида ишини ўзгартиришга мажбур бўлган фуқаролар орасида бандликни қўллаб-қувватлашга қаратилган давлат тадбирларини яхшилашга кўмак беради. Улар, масалан, тадбиркорлик кўникмаларини ривожланиш курслари, касбий-техник таълимни субсидиялаш ва хусусий секторда маошларни субсидиялашни ўз ичига олиши мумкин.\nЛойиҳа бандликка кўмаклашиш марказларининг иш излаётган одамларга янада сифатлироқ хизмат кўрсатиш имкониятларини кенгайтиради. У, шунингдек, меҳнат бозоридаги вазият тўғрисидаги маълумотларнинг ҳаммабоплигини яхшилайди. Бунинг учун Ўзбекистон Бандлик ва меҳнат мунозаралари вазирлиги бошқаруви остида ахборот тизими ишлаб чиқилади.


Мазкур кўргазмани ҳуқуқий ахборот сектори кутубхоначиси С.Аҳмедова шарҳлаб берди.\nБирлашган Миллатлар Ташкилоти 1945 йил 24 октябрда, халқаро ҳамкорликни ривожлантириш ва ялпи хавфсизликни мустаҳкамлаш туфайли тинчликни барқарор этиш журъати билан тўлиб тошган 51 мамлакат томонидан ташкил этилган. Бугунги кунда дунёнинг қарийб барча мамлакатлари Бирлашган Миллатлар Ташкилотининг аъзоларидир. Бирлашган Миллатлар Ташкилоти бутун инсоният дуч келаётган муаммолар ҳал этиладиган марказ ҳисобланади. Мазкур фаолият БМТ тизимини ташкил этувчи 30 дан ортиқ ташкилотнинг ҳамкорликдаги саъй-ҳаракатлари натижасида ҳимоя қилиш, атроф муҳитни муҳофаза этиш, турли хавфли касалликларга қарши курашиш, тараққиётни барқарор этишга ёрдамлашиш ва қашшоқликка қарши курашиш борасида кундан кун фаолроқ иш олиб бормоқда.\nЎзбекистон Республикаси жаҳоннинг энг нуфузли халқаро ташкилоти – Бирлашган Миллатлар Ташкилотига 1992 йил 2 март куни аъзо бўлган. Aйнaн шу кундан бошлаб мaзкур глoбaл тузилмaнинг Нью-Йорк шaҳридaги бoш қaрoргoҳидa унинг тeнг ҳуқуқли aъзoси — мустaқил Ўзбeкистoн бaйрoғи ҳилпирaб турибди. Тадбирда сектор фойланувчилари иштирок этишиб, БМТ ҳақида қисқача маълумотга эга бўлдилар.


Apple шошиб қолди: у аллақачон буклама iPhone учун Samsung’дан қайишқоқ дисплейлар оляпти! - Terabayt.Uz\nApple шошиб қолди: у аллақачон буклама iPhone учун Samsung’дан қайишқоқ дисплейлар оляпти!\nЖанубий Кореянинг ETNews сайтида эълон қилинган инсайдерлик маълумотига кўра, Apple букилувчи смартфон бўйича ишларини тезлаштиришган. Ҳозирда купертиноликлар қайишқоқ дисплейлар етказиб бериш бўйича Samsung билан музокаралар олиб боришмоқда.\nЎҚИНГ: Ҳам айфон, ҳам айпад бўла олувчи iPhone X Fold буклама смартфони суратларда!\nХабарга кўра, эгилувчан дисплейларнинг бир неча турдаги прототиплари аллақачон Apple корпорациясига етказиб ҳам берилган. Samsung заводи ҳозирда йилига фақат 2,4 миллионта қайишқоқ дисплей ишлаб чиқаришга қодир. Apple билан ҳамкорлик қилиш учун эса ишлаб чиқариш самарадорлигини йилига 10 миллионтага етказиш керак бўлади.\nApple корпорациясига аллақачон тақдим этилган эгилувчан дисплейнинг диагонали 7,2 дюймлик; бу эса Galaxy Fold экранидан атиги 0,1 дюймга кичкина. Бироқ купертиноликлар бу дисплейни айнан қандай қурилмага ўрнатишлари ҳозирча номаълум. Бу ихчам ва букилувчан iPad бўлиши ёки ҳам смартфон, ҳам планшет режимида ишлай олувчи янги авлод iPhone бўлиши мумкин.\nҲозирда энг илғор буклама смартфонлар сифатида Samsung Galaxy Fold ҳамда Huawei Mate X эътироф этилмоқда. Аммо улардан ҳам аввал унча танилмаган хитойлик компания шунақа моделини сотувга чиқариб ҳам улгурганди.\n#Apple #Samsung #смартфонлар #янги технологиялар #Apple iPhone X Fold


Россияни зир титратган намойишлар бўйича терговчилар ишга киришди | Qalampir.uz\nРоссияни зир титратган намойишлар бўйича терговчилар ишга киришди\nОлам\t27 Январь 18:05 7894\nРоссияда 23 январь куни бўлиб ўтган рухсатсиз намойишлардан кейин терговчилар 21 та жиноий иш очди ва 6 та терговга қадар текширув ўтказмоқда. Бу ҳақда Россия Федерацияси Тергов қўмитасининг расмий вакили Светлана Петренко маълум қилди.\n“23 январь куни мамлакатнинг турли минтақаларида бўлиб ўтган рухсатсиз намойишлар юзасидан Россия Тергов қўмитасининг тергов органлари томонидан 21 та жиноят иши қўзғатилди. Шунингдек, қонунга зид намойишлар содир этилганга қадар аниқланган ноқонуний ҳаракатлар бўйича 6 та терговгача текширув олиб борилмоқда”, дейди Петренко.\nТергов қўмитаси расмий вакилининг сўзларига кўра, тартибсизликларда иштирок этганлар, видеоёзувлар ва бошқа материаллар ўрганилмоқда. Ҳар бир аниқланган ҳолатга Россия Федерацияси қонунчилигига мувофиқ ҳуқуқий баҳо берилади.\nЖиноий жавобгарликка тортилганлар орасида 16 киши бўлиб, уларнинг аксарияти процессуал тартибда ҳибсга олинган. Баъзиларига, аллақачон, айбловлар қўйилган.\nҲуқуқни муҳофаза қилиш органлари ходимларига қилинган ҳужумлар\nМаълум қилинишича, Москва, Санкт-Петербург, Приморск ўлкаси, Липецк ва Калуга ҳамда Владимир вилоятларида ҳуқуқни муҳофаза қилиш органларига ҳужум қилиш, безорилик ва ўзганинг мулкига зарар етказиш ҳолатлари бўйича Россия Федерацияси Жиноят кодексининг 318, 213, 167-моддалари билан учта жиноий иш қўзғатилган.\nТаъкидланишича, Москванинг Сретенск бульварида Россия гвардияси ходими калтакланган, бошқа ҳуқуқни муҳофаза қилиш органлари ходимларининг кўзига эса ёш оқизувчи газ сепилган.\nУндан ташқари, Москванинг Цветной бульварида намойишлар вақтида Федерал хавфсизлик хизматига тегишли бўлган автомашина безорилар томонидан пачоқланган.\nШунингдек, Санкт-Петербургдаги рухсатсиз митинг пайтида бир намойишчи йўл ҳаракати полицияси ходимининг сўзларига жавобан унинг юзига мушт билан қаттиқ уриб,йиқитган. Ҳодиса жойидан қочиб кетаётганда, ушбу безори бошқа полициячини ҳам урган. Худди шундай ҳолат Калуга шаҳрида ҳам қайд этилган.\nЭслатиб ўтамиз, жорий йилнинг 17 январь куни Россия мухолифати етакчиси, Коррупцияга қарши кураш фонди асосчиси Алексей Навальний Россияга қайтди. У ўтирган самолёт ўз манзилини ўзгартириб, Москванинг Внукова аэропортига эмас, балки Шереметьево тайёрагоҳига қўнди. Навальний самолёт бортининг ўзидаёқ қўлга олинди. Россиянинг Химки шаҳар суди Жазоларни ижро этиш федерал хизмати даъвосига кўра, мухолифатси Алексей Навальнийни 30 суткага 15 февралгача қамоққа олиш ҳақида қарор чиқарди.\nОрадан кўп ўтмай, Навальнийнинг тарафдорлари томонидан унинг YouTube’даги каналида “Путин учун сарой” фильми таыдим этилди ва фильм бошига 23 январь куни бўлиб ўтадиган намойишларга чақириқ жойлаштирилди.\nРоссия намойиш Навальний “Путин учун сарой“\n02 Август 13:59 33057\n03 Август 15:51 26336\n03 Август 13:06 24882\n04 Август 12:37 22229\n03 Август 15:01 21398


ДСҚ коронавирус сабаб нархларнинг сунъий оширилгани юзасидан 1600 дан зиёд шикоятлар келиб тушганини маълум қилди - Daryo\n21:35, 19.03.2020 33542\nКоронавирус пандемияси туфайли эълон қилинган карантин шароитида Давлат солиқ қўмитаси (ДСҚ) томонидан бозорлар ва дорихоналардаги нархлар қатъий назоратга олинган, дейилади қўмита матбуот хизматининг хабарида.\nФуқаролар маҳсулотлар нархининг асоссиз ўсишига дуч келган пайтда ДСҚнинг ишонч телефонига (71) 244-98-98 ёки 1198 рақамига қўнғироқ қилиб мурожаат қолдириши мумкин.\nДСҚ матбуот хизмати хабарига кўра, 18 март ҳолати бўйича қўмитага жами 1635 та мурожаат келиб тушган. Одамлар, асосан, картошка (497), ун (306) ва ўсимлик ёғи (63) нархларининг ошганидан шикоят қилмоқда. Энг кўп мурожаат 17 март куни келиб тушган бўлиб, шу куни жами 1112 та шикоят рўйхатга олинган.\nШикоятларнинг катта қисми тиббий ниқобларнинг юқори нархлари билан боғлиқ. Давлат солиқ қўмитасига ниқоблар нархларининг кескин оширилгани борасида 240 та талабнома келиб тушган, 46 нафар фуқаро антисептик воситалар нархларининг кўтарилгани ҳақида шикоят қилган.\nЭнг кўп шикоят Тошкент (288), Самарқанд (238) ва Андижон (202) вилоятларига тўғри келган. Хоразм вилояти (12), Қорақалпоғистон Республикаси (16) ва Сирдарё вилояти (17)дан нисбатан камроқ мурожаат ва шикоятлар келиб тушган.\nСолиқ хизмати ходимлари барча мурожаатлар юзасидан ўрганиш ва таҳлил ишларини ташкил этган, нархлар кўтарилишининг олдини олиш чоралари кўрилмоқда, виждонсиз тадбиркорларга нисбатан кескин жазо чоралари қўлланилади.\nТошкентда бир кунда қиймати 123 млн сўмлик сифатсиз тиббий ниқобнинг ноқонуний равишда савдога қўйилгани аниқланди\nМавзуга доир: Шавкат Мирзиёев коронавирус пандемиясининг аҳоли турмуш даражаси ва иқтисодиёт тармоқларига салбий таъсирини юмшатиш масалаларига бағишланган видеоселектор ўтказди\n23:09, 10.10.2020 212087\n16:43, 02.10.2020 169664\n10:22, 04.10.2020 198208\n12:44 Бугун 623\n12:26 Бугун 15945\n12:02 Бугун 4691\n19:27, 23.02.2021 92198\n13:23, 24.02.2021 91458\n22:37, 23.02.2021 83137


Архивы СЕНАТ - tafsilar.info\nЎзбекистон Республикаси сенаторлари педофилия учун жазони кучайтирувчи қонунни маъқуллади\n21 Noyabr 11:41 by Редакция\nЎзбекистонда қонунга бола ҳуқуқлари кафолатларини таъминлаш тизимини такомиллаштиришга қаратилган ўзгартишлар қабул қилинади. Йигирма биринчи ялпи мажлисда сенаторлар “Бола ҳуқуқларини таъминлаш тизимини янада такомиллаштириш муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонунни муҳокама қилдилар. Парламент матбуот хизмати хабарига кўра, жиноят қонунчилигида вояга етмаганларга нисбатан инсонпарварлик муносабатини кучайтириш мақсадида жиноий жавобгарликка тортиш\nЎзбекистоннинг икки вазирлигида кадрлар ўзгариши содир бўлди\n17 Noyabr 13:40 by Редакция\nХалқ таълими ва Ахборот технологиялари ва коммуникацияларини ривожлантириш вазирликларида янги кадрлар тайинловлари бўлиб ўтди. Бугун, 17-ноябр куни Олий Мажлис Қонунчилик палатасининг ялпи мажлисида ташкилий масалалар кўриб чиқилди. Жумладан, Шерзод Хотамович Шерматов Ўзбекистон ахборот технологиялари ва коммуникацияларини ривожлантириш вазири этиб тайинланди. Бу ҳақда депутат Донер Ғаниев Телеграм-даги каналида маълум қилди. 2018-йилнинг июн ойидан бошлаб бу лавозимга\n16 Noyabr 17:10 by Редакция\nЎзбекистон Олий Мажлиси Сенати халқ депутатлари Кенгашининг 15-ноябр куни бўлиб ўтган мажлисида Сенатнинг 21-ялпи мажлисини 2021-йил 18-ноябрда ўтказиш тўғрисида қарор қабул қилинди. Видеоконференсалоқа шаклида ўтадиган ялпи мажлисда бир қатор масалалар муҳокама қилинади. Жумладан, сенаторлар “Фавқулодда ҳолат тўғрисида”ги конституциявий ва “Гидрометеорология фаолияти тўғрисида” ги қонунларни коʻриб чиқадилар. Кун тартибида “Интеллектуал мулк объектлари тўғрисидаги қонун ҳужжатлари такомиллаштирилиши\nЖиззах вилоятидаги корхона ишчиларидан 450 миллион сўм қарздор\n10 Noyabr 21:44 by Редакция\nГаляорол вилоятининг Жиззах вилоятидан бўлган корхона ходимлари уч йилдан буён ойлик маош олмаган. “Ғаллаорол МТП Агросервис” корхонасининг 42 нафар ишчи-ходимдан жами қарзи қарийб 450 миллион сўмни ташкил этди. Вазият Олий Мажлис Сенатининг Суд-ҳуқуқ масалалари ва коррупсияга қарши курашиш қўмитаси томонидан тегишли идоралар билан биргаликда кўриб чиқилди, деб хабар беради Сенат ахборот хизмати. Маълум бўлишича, 2019\n10 Noyabr 19:02 by Редакция\nСенатда Коррупсияга қарши курашиш бўйича Ўзбекистон Республикаси Миллий кенгашининг мажлиси бўлиб ўтди, унда мамлакатимизда ўтган беш йилда коррупцияга қарши курашиш якунлари муҳокама қилинди. Сенат матбуот хизмати хабарига кўра, мажлис 9-ноябр куни бўлиб ўтган. Ўтган беш йилда коррупцияга қарши курашиш давлат сиёсати даражасига кўтарилди, бу иллатга қарши курашишнинг ташкилий-ҳуқуқий базаси мустаҳкамланди, қонун ҳужжатларининг коррупцияга қарши экспертизаси


Хитой 2016 йилда аэропорт қуриш учун $11,7 млрд ажратади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Хитой 2016 йилда аэропорт қуриш учун $11,7 млрд ажратади\t10:31, 11 январь 2016\tХитой Халқ Республикаси 2016 йилда мамлакат ҳудудида аэропортлар қуриш ва реконструкция қилиш учун 77 миллиард юан($11,7 млрд) миқдорида маблағ ажратади. Бу ҳақда “ТАСС” хабар бермоқда.\nМаълумотларга кўра, бундай қарорни фуқаро авиацияси бош бошқармаси бошлиғи қабул қилган.\n“Жорий йилда фуқаро авиацияси объектларини кенгайтириш ва реконструкция қилиш учун 11 та тегишли лойиҳа ва 52 та дастур ишга тушади”, — деди бошқарма бошлиғи.\nШундай қилиб, Пекин, Чэнду, Циндао, Сямэне, ва Даляне шаҳарлари ҳудудидаги аэропортлар қайта таъмирланиши кўзда тутилмоқда. Хитой пойтахтида қурилиши режалаштирилаётган янги аэропорт 2019 йилда фойдаланишга топширилиши режалаштирилган.\n“Келгуси беш йил ичида Хитойда жами 66 та янги аэропорт қурилиши режалаштирилган. Шу тариқа Хитой ҳудудидаги аэропортлар сони 206 тадан 272 тагача ортади”, — дейилади хабарда.


Президент Шавкат Мирзиёев 12 октябрь куни интеллектуал мулк объектларини муҳофаза қилиш тизимини такомиллаштириш масаласида йиғилиш ўтказди.\nПрезидент матбуот хизмати хабарида айтилишича, интеллектуал мулк Европада ЯИМнинг 45 фоизини, Хитойда 12, Россияда 7 фоизни ташкил этади.\n«Афсуски, мамлакатимиз бу борада дунё бозоридан узоқлашиб кетди. На тегишли идоралар ва на ҳудуд раҳбарлари интеллектуал мулк масаласига эътибор берди. Шу сабабли ихтирочи олим ва ижодкорларимиз хорижга чиқиб кетди. Илмий институтларимиз инновациялар, тармоқлар эса харидоргир ишланма ва брендлар ярата олгани йўқ.\nБўлган тақдирда ҳам аксарият ихтиролар, фойдали моделлар, саноат намуналари бўйича мурожаатлар илмий ишни тезроқ рўйхатдан ўтказиб олиш мақсадида қилинмоқда. Бу борадаги талаблар ҳам эскириб қолган», – дейилади расмий релизда.\nЙиғилишда интеллектуал мулк ҳимоясини кучайтириш, ҳар бир идора ва тармоққа илмий ютуқларни олиб кириш масалалари муҳокама қилинган.\nАдлия вазирлиги ва Интеллектуал мулк агентлигига соҳани ривожлантиришга қаратилган уч йиллик дастур ишлаб чиқиш вазифаси қўйилган. Интеллектуал мулк яратувчиларини рағбатлантириш, патент эгаларини мукофотлаш каби имтиёзлар тизимини жорий қилиш зарурлиги таъкидланган.\nҚайд этилишича, Ўзбекистонда йилига 4 500 атрофида интеллектуал мулк объекти, жумладан, 2 мингдан зиёд товар белгилари рўйхатдан ўтади. Мисол учун, Навоий кон-металлургия комбинати сўнгги 10 йилда 35 та ихтирони рўйхатдан ўтказиб, уларнинг 16 тасидан 400 миллиард сўмдан ортиқ иқтисодий самара кўрган. Бу ишланмаларни бошқа давлатларнинг олтин қазиш корхоналарига сотиш бўйича музокаралар олиб борилмоқда.\n«Лекин бундай ихтиролар хорижда рўйхатдан ўтказиб келинмоқда. Чунки юртимизда қийматни баҳолаш тизими амалда ишламаяпти. Бунинг оқибатида кўплаб ишланмалар тижоратлаштирилмай қолиб кетмоқда.\nЎтган йили 400 га яқин ихтиро, 110 та фойдали модел, 170 та саноат намунаси, 36 та селекция ютуғи рўйхатга олинган бўлса-да, атиги 43 та илмий ишланма тижоратлаштирилган холос. Шу боис бундай илмий ютуқларнинг «электрон ярмаркаси»ни ташкил этиш лозимлиги таъкидланди», – дейилган расмий хабарда.\n«Патент эгаларини тадбиркорлар билан боғлаш керак», – деган президент.\nДавлат раҳбари маҳаллий товар белгиларини халқаро рўйхатдан ўтказиш масаласига ҳам эътибор қаратган. Бугунги кунда Ўзбекистон саноатининг бор-йўғи 72 та товар белгиси халқаро рўйхатдан ўтказилгани, лекин бу жуда камлиги таъкидланган.\n«Аслида эса имкониятлар талайгина. Масалан, Чуст пичоғи, Самарқанд нони, Марғилон адраси, Шеробод анори, Олтиариқ ва Паркент узуми, Хоразм қовуни, Сурхондарё хурмоси каби машҳур брендларни ҳудудий мансублиги бўйича рўйхатдан ўтказиб, халқаро бозорда фаол тарғиб қилиш мумкин.\nЮридик университет ҳамда жойлардаги ҳуқуқшунослик факультетларида тадбиркорлар учун интеллектуал мулкни яратиш ва ҳимоя қилиш бўйича ўқувлар ташкил этилиши белгиланди», – дейилади хабарда.\nЙиғилишда тадбиркорлар маҳсулотларини брендга айлантириш дастури ва электрон майдончасини ишлаб чиқиб, ҳудудларда брендлар ярмаркаси ўтказиш зарурлиги қайд этилган.\n«Жаҳон бозорига чиқаётган маҳсулотларимизда Ўзбекистон овози жаранглаши керак, бренди бўлсагина маҳсулотларимиз ташқи бозорларда мустаҳкам ўрин эгаллай олади», – деган Шавкат Мирзиёев.\nАйрим тадбиркорлар халқаро брендлар билан бир хил номни рўйхатдан ўтказиб олгани сабабли хорижий инвестиция келишига тўсиқ бўлаётгани кўрсатиб ўтилиб, бундай ҳолатларни тартибга солиш юзасидан кўрсатма берилган.\n«Яна бир муаммо – юртимизда санъат ва адабиёт асарларидан муаллифнинг розилигисиз фойдаланиш, ундан даромад олиш ҳолатлари кенг тарқалган. Мисол учун, Ўзбекистонда рўйхатдан ўтиб, ойлик тўлов ундирадиган онлайн кинотеатрларда 30 мингдан ортиқ кино, сериал, қўшиқ, мультфильмлар жойлаштирилган бўлишига қарамасдан, бундан муаллифлар моддий манфаат кўрмайди.\nЙиғилишда муҳокама қилинган масалалар юзасидан мутасадди раҳбарлар ахборот берди», – дея қайд этилган президент матбуот хизмати хабарида.


Ноябрь ойида нархлар қанчага ошгани маълум қилинди\n2019 йилнинг ноябрида истеъмол нархлари даражасининг ой давомидаги ўртача ўсиш суръати 1,7 фоизни ташкил этди. Бу ҳақда Давстатқўм хабар бермоқда.\n2019 йил бошидан истеъмол бозоридаги товарлар ва хизматлар нархлари 13,3 фоизга қимматлашди. 2018 йилнинг ноябрь ойига нисбатан республика истеъмол секторидаги ўртача нархлар даражаси 15,6 фоизга ошган.\nТаққослаш учун: 2018 йилнинг ноябрида товар ва хизматлар нархлари ой давомида ўртача 2,3 фоизга, 2017 йилнинг декабрь ойига нисбатан 12,0 фоизга, 2017 йилнинг ноябрига нисбатан эса 16,5 фоизга қимматлашган.\nЎртача ойлик нарх индекслари ўсиш суръатининг ҳисобланиш тартибига кўра, 2019 йилнинг январь-ноябрь ойлари давомидаги истеъмол нархлари индекси 1,1 фоизни, 2018 йилнинг январь-ноябрида эса 1,0 фоизни ташкил этган. Шу тариқа, ноябрь ойи давомида умумий истеъмол нархлари индекси жорий йилнинг январь-ноябрь ойларидаги ўртача ойлик ўсиш суръати кўрсаткичидан 0,6 даражага юқори бўлди.\n2019 йилнинг январь-ноябрь ойлари давомидаги нархларнинг энг юқори ўсиши ва пасайиши август (ўсиш суръати 2,9 фоиз) ҳамда июнь (пасайиш даражаси 0,5 фоиз) ойларига тўғри келади. Шу тариқа, жорий йилнинг ноябрь ойидаги истеъмол нархлари индекси ўсиш суръати 2019 йилнинг январь-ноябрь ойидаги максимал кўрсаткичдан 1,2 даражага паст, минимал натижадан 2,2 даражага юқори бўлди.\n2019 ва 2018 йилларнинг ўн бир ойи давомидаги қисқа даврли ойлик умумий истеъмол нархлари индекси таққослаш натижалари шуни кўрсатмоқдаки, кўрсаткичлар орасидаги максимал чекиниш яна август ойида (2019 йилдаги 102,9 фоизга қарши 2018 йилдаги 100,3 фоиз), ноябрь ойидаги фарқ эса 0,6 даражани ташкил этган (2019 йил ноябрдаги 2,3 фоизга қарши 2018 йил ноябрь ойидаги 1,7 фоиз).\nЎтган йилнинг охирига нисбатан озиқ-овқат маҳсулотлари нархлари 14,8 фоиз, ноозиқ-овқат маҳсулотлари 10,4 фоиз ва хизматлар 14,9 фоизга қимматлашган.\nЎзбекистонда корхоналарнинг моддий активлари ҳажми маълум қилинди